text:
Rusizi: imirenge Sacco ntigitanga amafaranga ya VUP
Abayobozi b’imirenge sacco Amwe mu makoperative yo kubitsa no kuguriza Umurenge Sacco ntagitanga inguzanyo za VUP kubera ko yananiwe kugaruza inguzanyo yatanze. Ibi babivuze ku wa 10 Gashyantare 2016, mu inama yahuje ubuyobozi bw’akarere ka Rusizi n’abayobozi ba za Sacco. Zimwe muri izo Sacco zagonzwen’itegeko rya banki nkuru y’igihugu BNR zigahagarikirwa gutanga inguzanyo ni iyumurenge wa Butare , Gikundamvura, Mururu, Nkombo, Nkungu... Read More
Nyabihu: 2011-2015 SACCO zose zifite inyubako zikoreramo zigezweho
Buri murenge ufite SACCo yubatswe ku buryo bugezweho Kuba buri murenge ufite inyubako ya SACCO igezweho yubatswe n’ abanyamuryango babigizemo uruhare ngo ni intambwe ikomeye yatewe mu myaka 5 ishize. Buri murenge muri 12 igize Nyabihu ufite inyubako ya SACCO igezweho yubatswe ku bufatanye n’abaturage. Iyi ni iy’umurenge wa Jomba Mukaminani Angela,umuyobozi w’akarere ka Nyabihu wungirije ushinzwe ubukungu avuga ko mu mwaka wa 2011 nta murenge... Read More
Rutsiro: Urubyiruko rusanga “Iteganyirize Rubyiruko izabafasha kudapfusha ubusa amafaranga
Urubyiruko rwo mu karere ka Rutsiro rutangaza ko gahunda yo kwizigamira amafaranga yiswe Iteganyirize rubyiruko izatuma rudapfusha ubusa amafaranga make rubona. byatangajwe kuwa 28 Ukwakira 2015 ubwo ku bufatanye bw’umushinga Global Communities muri gahunda‘‘Usaid Ejo heza’’ikigo cy’imari icirirtse COOPEC cyatangizaga iyi gahunda ku mugaragaro,urubyiruko rukaba ruvuga ko nyuma y’amezi abiri y’igerageza bamaze kwiteza imbere bakoresheje... Read More
Gisagara: Kwegerezwa Sacco byatumye batagisesagura
Abatuye umurenge wa Kigembe bavuga ko kuzanirwa Sacco byatumye batera imbere kuko batagisesagura amafaranga babona, ahubwo akaba asigaye akorwamo imishinga. Kuri ubu mu murenge wa Kigembe mu karere ka Gisagara, hakorera imishiga itandukanye iha imirimo umubare munini w’abaturage, irimo iya MINAGRI ishinzwe kwita ku bishanga, VUP, FONERWA n’indi. Kugira iyi mishinga mu murenge wa Kigembe byatumye abaturage benshi babasha kubona akazi kabahemba,... Read More
Ngarama: Barakangurirwa kwiteza imbere bakorana n’ibigo by’imari
Ikicaro cya Koperative ya SACCO ya Ngarama Ubuyobozi bw’Umurenge wa Ngarama burakangurira abatuye uyu murenge gukorana n’ibigo by’imari, kugira ngo bakomeze kwiteza imbere banateze imbere agace batuyemo. Ibi ariko kugira ngo babigeraho byihuse, ni uko babinyuza mu kwibumbira hamwe, bagakorera mu makoperative kugira ngo banabashe kubona ingwate. kirundeke ni umuturage wo muri uyu murenge wa Ngarama, avuga ko nyuma yo kwitinyuka agakorana... Read More
Guhera 2016 zimwe muri sacco zizatangira kwifashisha ikoranabuhanga
Guhera mu ntangiriro z’umwaka utaha wa 2016, za sacco zizatangira kwifashisha ikoranabuhanga, abanyamuryango babashe guherwa serivisi muri sacco bagezeho yose. Nk’uko bisobanurwa na Gilbert Habyarimana, umugenzuzi mukuru w’amakoperative mu kigo cy’igihugu gishinzwe guteza imbere amakoperative, RCA, ngo iki gikorwa cyo kwifashisha ikoranabuhanga muri za sacco zo mu mirenge kizajyana no gushyiraho banki ya za sacco, ni ukuvuga banki imwe zihuriyeho. Iryo... Read More
Nyamasheke: Abaturage basabwe kurata ibyiza bya sacco
Mu muhango wo gutaha inyubako nshya ya Sacco ya Gihombo izwi ku izina rya Unguka Sacco iri mu murenge wa Gihombo mu karere ka Nyamasheke, abayobozi basabye abanyamuryango b’iyi sacco kugaragariza abandi baturage batarayijyano icyo yabamariye aho kugaragaza ko ikorera ahantu heza. Ibi bakaba babisabwe kuri uyu wa gatanu tariki ya 24 Kanama 2015, ubwo abaturage bishimiraga inzu igezweho bamaze kwiyubakira yatwaye amafaranga asaga miriyoni... Read More
Amajyepfo: Za sacco zagurije ibimina bya mituweri zinubira gutereranwa n’ubuyobozi mu kwishyuza
Abayobora za sacco zimwe na zimwe zo mu Ntara y’amajyepfo, binubira ko hari igihe ubuyobozi bw’imirenge bakoreramo bwabasabye guha inguzanyo ibimina by’abaturage kugira ngo babashe gutanga amafaranga ya mituweri nyamara bukaba bwarabatereranye mu kwishyuza. Sacco yo mu Murenge wa Karama ho mu Karere ka Huye ni imwe muri sacco zifite iki kibazo. Abayiyobora bavuga ko abaturage bakibarimo miriyoni hafi n’igice babagurije mu mwaka wa 2011. Vedatse... Read More
Za sacco zirasabwa kurushaho gutanga inguzanyo
Mu nama abayobozi ba za sacco bo mu Ntara y’Amajyepfo bagiranye n’ubuyobozi bw’iyi ntara ndetse n’ubwa Banki Nkuru y’u Rwanda ku itariki ya 6/8/2015, basabwe kurushaho gutanga inguzanyo kuko amafaranga za sacco zibitse ari menshi ugereranyije n’atangwaho inguzanyo. Nk’uko byagaragajwe muri iyi nama, raporo yo kugeza mu mpera y’ukwezi kwa 6 k’uyu mwaka igaragaza ko za sacco zari zibitse miriyari 58, nyamara 28 ni zo zonyine zari... Read More
Rubavu: amabanki aratungwa agatoki mu kutorohereza abayagana
Abakorana n’amabanki mu karere ka Rubavu banenga imikoranire Bamwe mu bagana amabanki mu karere ka Rubavu bavuga ko atabafasha kubona inguzanyo mu gihe cyihuse bigatuma bidindiza imishinga yabo. Mu nama yahuje abanyamabanki, abikorera n’ubuyobozi bw’akarere ka Rubavu tariki ya 17/6/2015, bamwe mubikorera bagaragaje ikibazo cyo gutinza guhabwa inguzanyo bamwe bavuga ko niyo barangije guhabwa inguzanyo badahabwa ibyangombwa baba batanze kugira... Read More


c: text/html

text:
Ikiremwamuntu kimara kimwe cya gatatu cy’ubuzima bwacyo gisinziriye. Ariko bijya bigorana kuri bamwe ugasanga babaswe no kubura ibitotsi kandi ntako batagize ngo basinzire. Burya gusinzira ni bumwe mu buryo bufasha umubiri wacu kwiyubaka no gukora kw’abasirikare b’umubiri.
Gusinzira bifasha umubiri wacu gukora neza
Nk’uko byagaragajwe n’ubushakashatsi bwakozwe n’ikigo cy’abanyamerika kiga ku mikorere y’ubwonko (National Institute of Neurological Disorder and Stroke), bwagaragaje ko miliyoni 40 z’abanyamerika bafite ikibazo cyo gusinzira.
Dore bimwe mu byo wakora bikagufasha kubona ibitotsi:
Ku bantu babana gusinzira biranezeza
Kugabanya ingano y’ikawa unywa: niba ujya ugira ikibazo cyo gusinzira ugomba kubanza ukareba niba utajya unywa ikawa nyinshi. Kuko ubushakashatsi bwakozwe n’Ishuri ry’ubuvuzi rya Wayne bwagaragaje ko abantu banywa ikawa inshuro hagati ya 0 na 3 mu masaha ya mbere yo kuryama bagira ikibazo cyo kubura ibitosti bitewe n’ikawa.
kureka itabi: Ku bantu baba bafite indwara yo kubura ibitotsi ariko bakaba banywa itabi ni byiza kurireka. Ubushakatsi bwakozwe n’ishuri ry’ubuvuzi bwo mugatuza,(college of chest medicine) bwagaragaje ko mu itabi harimo nikotini ibuza umuntu ibitotsi.
kugabanya kurya ibiribwa birimo amavuta mbere yo kuryama: mbere yo kuryama si byiza kurya ibiryo birimo amavuta, kuko bigira uruhare mu gutuma umuntu adasinzira neza. Ikindi si byiza guhita uryama ukimara kurya. Nk’uko ubushakashatsi bwakozwe n’ikigo cyita ku gusinzira kizwi nka National Sleep Foundation. Bugaragaza ko kurya ibiryo birimo amagi, amafi n’inyama z’inkoko bigira uruhare mu kubuza umuntu gusinzira. Kuko ibi biribwa birimo imisemburo ya tryptophan yihinduramo melatonin ishobora kubangamira igifu maze ntigikore neza uko bikwiye bigatuma n’ubonko budakora neza. Abashakashatsi bagira inama abantu Babura ibitotsi muri ubu buryo ko bajya bakoresha amafunguro yiganjemo ibinyampeke kuko byagufasha kujya ubona ibitotsi ku buryo bworoshye.
Kwegereza uburiri hafi y’izuba: nk’uko ubushakashatsi bwabigaragaje abantu bakunda gukorera mu biro aho usanga izuba ribasha guca mu idirishya rikabageraho ukunze gusanga basinzira bya hato na hato. Ibyo ni byo bituma abahanga bo muri kaminuza y’ubuvuzi ya Northwest bavuga ko kwegereza uburiri hafi y’idirishya kandi hafi y’aho ushobora kugera ku zuba byagufasha kubona ibitotsi byoroshye. Aha bibanze ku bantu baryama ku manywa bakabura ibitotsi.
Gutekereza gato mbere yo kuryama: mbere yo kuryama ni byiza kubanza ugakora umwitozo muto wo gutekereza ku tuntu dutandukanye. Ibi byagufasha kubona ibitotsi kuko uba usa nk’aho wateguye ubwonko ukabumenyesha igikorwa ugiye gukora. Ibi bituma ubwonko bubyakira neza maze igihe uryamye ugasinzira neza ntakibazo.
Kunywa icyayi: icyayi gitandukanye n’ikawa kuko ikawa ibuza umuntu ibitotsi naho icyayi cyo ni cyiza kukinywa mbere yo kuryama. Impamvu zigaragazwa ni uko kifitemo ibintu bigamanya impungenge bigasubiza ubwonko ku murongo. Ibi rero bigabanya gucangamukirwa k’ubwonko maze waryama ugasinzira neza.
Bamwe bananirwa gusinzira mu gihe abandi basinziriye
Mu gihe ubonye iki kibazo gikomeje gufata indi ntera ni byiza kujya kwa muganga akakugira inama.

robotstxt: allowed

filter: keep


text:
Ubwami bw’ Imana. Pasitori UWIMANA Daniel
INTEGO : UBWAMI BW’IMANA
Aha turi ni mu bwami bw’Imana nubwo hitwa mu Gakinjiro ariko aha ni mu bwami bw’Imana, Bibiliya ivuga ngo aho babiri cyangwa batatu bateraniye mba ndi kumwe nabo. Igihe cyose tuzaba tukiri mu isi dusengera aha hantu ni mu bwami bw’Imana. Niyo mpamvu bibiliya ivuga ngo guhungira ku Uwiteka kugira umumaro kuruta kwiringira amaboko y’abantu. Ejo twaganiriye muri Matayo 6:5-13, Yesu yavuze ngo nimujya gusenga mujye muvuga ngo ubwami bwawe buze.
Iyo abantu bari mu mibabaro ntibabasha kumva Imana, ariko yo igakora ibitandukanye nibyo abantu bibwira. Usibye ko bibiliya ivuga ngo twebwe abantu b’Imana ibyo yibwira kutugirira ni ibyiza si ibibi, ariko bishobora kunyura mu nzira utasobanukirwa. Hari ibyo wahuye nabyo na nuno munsi ukaba utarasobanukirwa niba Imana yari ihari koko, nyamara ibyo Imana ivuga ni ukuri.
Hari umusirikali wo mu gihugu cya Congo, witwaga Balume wafatiwe ku rugamba, abarwanyaga leta bamufashe bamubaza uko bateye abwira umu Colonel wari umufashe ati "Imana yabwiye ngo nunkiza barakwica nunyica nabwo barakwica", abuze uko abigenza, abwira abasirikali be ati mumute mu ishyamba. Haciye akanya uwo mu Colonel aribaza ati "bene wabo nibamubona araza kubabwira aho ibirindiro byacu biri, ati tumukurikire tumwice, bageze mu nzira bahura n’ingabo za leta zije gushaka imirambo y’abasirikari babo, barasa imodoka barimo Colonel arapfa nkuko Imana yari yabibwiye Balume.
Aha turi hari ubwami bw’Imana, ku bwibyo ushobora kuzahabona ibiruta ibyo wibwira. Tugomba kumenya Imana tukamenya n’isi, tukanamenya n’ubwami bw’Imana tuvuga. Bibiliya iravuga ngo ubwami bw’Imana si ubw’amagambo kandi intwarane zikabugishamo imbaraga.
Pastor Daniel yahawe isezerano ry’umwana w’umuhungu imubwira n’izina azamwita. Yari akiri umusore atarashaka, nyuma aza gushaka. Amwita Masengesho Emmanuel nkuko Imana yari yarabimubwiye. Haciye iminsi, umwana amaze kugera mu myaka 14, Imana iraza iramubwira iti "nje mu rugo rwawe kuhakura umugeni", hashize iminsi Imana isanga umwana imubwira gushimira ababyeyi be ko bamureze neza, kandi ngo ababwire ko Imana yamwishimiye igiye kumuruhura. Emmanuel arabibabwira, barababara. Umwana yaje kurwara bamujyana kwa muganga, aza kurangiza urugendo. Bamaze ku mushyingura bakora amateraniro, Imana iravuga ngo nanezerewe ko mwishimiye ubwami bwange nje gutwara n’abandi, itwara umwana wari umaze iminsi ine avutse.
Tujye dukunda gusengera mu rusengero, kuko niho ubwami bw’Imana buri, nubwo haba intambara cyangwa ibibazo tubona, ariko Imana ibana natwe. Imana yacu tugomba kuyizera kandi itwumva uko dusenze uko bukeye nuko bwije. Ubwami bw’Imana buri hamwe natwe naho duhura n’ibibazo, tukumvako Imana ituri kure, nyamara tugira amahirwe yo kubana n’ubwami. Niyo mpamvu nta kintu Imana ibasha gukora mu isi itabibwiye intore zayo ziyitakambira ku manywa na nijoro. Niba twaje hano tugira amahirwe yo kubana n’Imana n’ubwami bw’Imana bukaba buri hamwe natwe.
Yesu yigisha abigishwa be yarabwiye ngo nimujya gusenga mujye muvuga ngo ubwami bw’Imana buze, kandi ibyo ushaka biba mu ijuru bikorerwe no mu isi yacu. Bibiliya iravuga ngo mukumbi muto nifuza kubaha ubwami, niyo mpamvu bibiliya ivuga ngo mushakashake ibintu byose ariko cyane cyane mubanze mushake ubwami bw’Imana no gukiranuka kwayo, ibindi muzabyongererwa.
Tujye twibuka ko turi abashyitsi n’abimukira. Mu isi turi mu rugendo rujya iwacu mu ijuru, ku bw’ibyo ntitugahoze umutima ku biri mu isi ; abantu nibakunda ibiri mu isi, twe ntitukabikunde, ahubwo duhoze umutima ku biri mu ijuru. Nubwo tutazi igihe tuzamara mu isi, kimwe cyo tumenyeko tunyura mu isi twinjira mu bwami bw’Imana, kandi Imana ishaka kubana natwe muri ubu buzima dufite. Niyo mpamvu Imana yashimye ko ubwami bw’Imana bubana natwe kugirango dusobanukirwe iby’ubwami bwayo.
Haciye iminsi Imana ituma ku mufasha wa Pastor Daniel ngo ubwami bw’Imana buramwegereye niyitegure agiye gutaha. Barabisengera ntibyakurwaho, kuko umufasha we yaje kurwara umutima, nawe arangiza urugendo. Ibyo byose byagiye bimubaho Imana yarabimubwiye, nubwo byamubabazaga, ariko yashimaga Imana, ko nta cyamubayeho atakibwiwe, ibyo bitwibutsa ko turi mu rugendo tugana iwacu.
Turi hano nk’abimenyereza kwinjira mu bwami bw’Imana. Hariho abatubanjirije, barebaga ubwami bw’Imana bakabwishimira, bakaburutisha ibyago bahuraga nabyo ; bakavuga bati turi abashyitsi mu isi, bagahirimbanira ubwo bwami. Natwe Imana iracyaturindiye ngo duce aho baciye.
Naho wababazwa usatire ubwo bwami, Imana ijya itwongera imbaraga iyo duhuye n’ibibazo, ibyo bitume igihe duhuye n’ibibazo tutihutira kuva mu by’Imana, duharanire ubwami, dutwarane twe kwiyandurisha ibya none bishira, kuko data atubikiye ubwami buhoraho. Twegere Imana twe kwita kubyo abantu bavuga, duhirimbanire ubwami, tumenye ko hari ibyo Imana ijya yemera ko bitugeraho, mu nyungu z’ubwami bwayo. Tubikiwe ubwami butazahanguka. Mukumbi muto Imana yishimira kubaha ubwami si amazu cyangwa ibindi bintu byo mu isi bifatika, nubwo nabyo tujya tubihabwa.
No mu bibazo iba iri kumwe natwe, ikabiduheramo umugisha. Ntituzareke gukomeza inzira, yaratubwiye ngo nubwo twaca mu nzuzi cyangwa mu muriro izaba iri kumwe natwe, tuzarya n’ibyiza byo muri iki gihugu, duhumure icyo dusabwa gusa ni ugukiranuka, kandi tujye dukunda kuba mu nzu y’Imana, niba twishimirwa nayo izabana natwe.
Yosuwa 1:1-9 1.Ubwo Mose umugaragu w’Uwiteka yari amaze gupfa, Uwiteka abwira Yosuwa mwene Nuni umufasha wa Mose ati 2.“Umugaragu wanjye Mose yarapfuye, none ubu haguruka wambukane n’aba bantu bose ruriya ruzi rwa Yorodani, mujye mu gihugu mbahaye mwebwe Abisirayeli. 3.Aho muzakandagira hose ndahabahaye nk’uko nabwiye Mose. 4.Uhereye mu butayu no kuri uriya musozi Lebanoni ukageza ku ruzi runini rwitwa Ufurate, igihugu cyose cy’Abaheti no kugeza ku Nyanja Nini y’iburengerazuba, ni rwo rugabano rwanyu. 5.Nta muntu n’umwe warinda kuguhagarara imbere iminsi yose yo kubaho kwawe. Nk’uko nabanaga na Mose ni ko nzabana nawe, sinzagusiga kandi sinzaguhāna. 6.Komera ushikame, kuko uzatuma aba bantu bazungura igihugu narahiye ko nzaha ba sekuruza babo. 7.Icyakora ukomere ushikame cyane, kugira ngo witondere amategeko yose umugaragu wanjye Mose yagutegetse. Ntuzayateshuke uciye iburyo cyangwa ibumoso, kugira ngo ubashishwe byose aho uzajya hose. 8.Ibiri muri iki gitabo cy’amategeko ntukarorere kubihamisha akanwa kawe, ahubwo ujye ubitekereza ku manywa na nijoro kugira ngo ubone uko ukurikiza ibyanditswemo byose. Ni ho uzahirwa mu nzira zawe, ukabashishwa byose. 9.Mbese si jye ubigutegetse ? Nuko komera ushikame, ntutinye kandi ntukuke umutima, kuko Uwiteka Imana yawe iri kumwe nawe aho uzajya hose.”
Aya magambo yabwiwe Yosuwa mwene Nuni umufasha wa Mose ; ubwo Mose yari amaze gupfa kandi abisiraheli bamufataga nk’Imana, kuko Imana yari yaramubwiye iti nzakugira nk’Imana hagati muribo. Niho Imana yabwiye Yosuwa ngo nzabana nawe ariko ntuzateshuke ngo uce iburyo cg ibumoso. Natwe Imana izaturengera, izaturwanirira nituguma mu nzu yayo.
Ikindi satan ntakadutere ngo natwe twitere, ntitukavuge nabi itorero ryacu, turisengere, Imana izaturwanirira, izaturengera. Nta Wabasha kuduhagarara imbere niba tubana n’Imana. Nubwo ibyago n’amakuba byaba ari byinshi ariko Imana izaturengera. AMEN
Pasitori UWIMANA Daniel


text:
Abacuriza mu isoko rya Kibungo, riherereye mu murenge wa Kibungo, mu karere ka Ngoma, bavuga isoko rirema ku mugoroba ryiswe ‘Tumuhombye’ ryayobotswe n’abaturage batari bake, bibwira ko ibicururizwamo bihendutse ugereranyije n’ibyo mu isoko rirema ku manywa.
‘Tumuhombye’ ni izina ryahawe isoko ryitabirwa n’abatari bake, rirema ku minsi isanzwe isoko ry’i Kibungo riremaho, gusa rikagira umwihariko wo kurema mu masaha akuze, guhera i saa kumi n’ebyiri rigakomeza kugeza i saa tatu n’igice z’ijoro.
N’ubwo abacururiza mu isoko rya Kibungo bavuga ko ibicururizwa muri Tumuhombye nta buziranenge biba bifite, abaguzi muri iri soko bishimira ko amasaha y’umugoroba baba bakitse imirimo kandi ngo n’ibiciro biba byagabanyijwe ku buryo budasanzwe.
Mu buhamya Habineza Prudence yahaye Imvaho Nshya ahagana i saa tatu z’ijoro, yagaragaje ko kuza guhaha muri ‘Tumuhombye’ akenshi abiterwa nuko ibintu biba bihendutse cyane, ugereranyije no mu isoko risanzwe rirema ku manywa.
Yagize ati:“Muri aya masaha ibintu biba biri kugura make, kuko tuba tuzi ko abacuruzi baba bari kugira vuba vuba ngo bitahire tukabyita ko tubahombeje.Gusa ikigaragara umuntu atakwirengangiza ni uko mu gitondo wenda haba hari ibintu byiza ariko bihenze, mu gihe nimugoroba haba hari ututari twiza cyane ariko twa make, waza nk’aya masaha akaba aribyo ufata.”
Nubwo abaguzi bishimira guhaha muri ‘Tumuhombye’ kuko ngo ari bwo ibiciro biba byahananuwe, umwe mu bacuruza ibitunguru mu isoko rya Kibungo, utashatse ko amazina ye atangazwa, yavuze ko nubwo abaguzi bamwe batakiza kubagurira bibwira ko Tumuhombye ari ho bagurira kuri make, naho bahabwa ibicuruzwa bitujuje ubuziranenge.
Yagize ati:“Burya se baba bazi ngo bari guhombya, nta makuru baba bafite.Ibi bavuga ngo baje muri ‘Tumuhombye’, bagura ibibi, ibintu byiza biba bihari mu gitondo, ibiba bisigaye biba ari ibya nyuma kandi ibya nyuma nta bwiza biba bifite rwose.Ibyo rero bita ngo barahombya ntabwo biba ari byiza kuko ibyiza babitwara kuva mugitondo kugera saa munani.”
Yunzemo ati:“Nimugoroba rero umuguzi yibwira ngo yamuhombeje kuko ya yandi ya nyuma umuhaye aba ari inyungu mu byo yakoreye kuva mu gitondo.”
Isoko rya Kibungo rirema ku munsi wa gatutu n’uwa gatandatu w’icyumweru, abaricuruzamo bakaba bagira inama abaguzi kujya bitabira guhaha ku manywa, bagateza imbere abacuruza mu buryo bwemewe n’amategeko banatanga umusoro igihugu kigatera imbere.
Abaturage b’akagari ka Rugali, mu murenge wa Cyato, mu karere ka Nyamasheke, barashimira cyane Madamu Jeannette Kagame wubakiye abana babo urugo mbonezamikurire, ubu bakaba biga neza amashuri (...)
Ababyeyi, abarezi n’abanyeshuri bo muri TTC Mururu mu karere ka Rusizi, barasaba ko muri uyu mwaka w’amashuri hakorwa ibishoboka byose Laboratwari yabo imaze imyaka 10 yubakwa igatangira kubyazwa (...)
Hari hashize imyaka igera kuri 6 abahinzi b’icyayi bibumibye muri koperative y’abahinzi b’icyayi ba COTHEGA bagihinga mu mirenge ya Karambi na Cyato mu karere ka Nyamasheke, kitababyarira umusaruro (...)
Ubuyobozi bwa Koperative Rebakure Munyamurama_KOREMU, igizwe n’abanyamuryango 350 bahinga ibigori n’ibishyimbo mu murenge wa Murama, mu karere ka Ngoma, buratangaza ko mu mwaka wa 2016 gusa, (...)
Bamwe mu borozi bo mu Kagali ka Ryeru mu Murenge wa Rwempasha mu karere ka Nyagatare, bahangayikishijwe n’igisa n’icyorezo cyateye mu nka zabo zihaka, zikaramburura zenda kubyara. Aba borozi (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Mu karere ka Huye ubuyobozi buvuga ko amashanyarazi ahagaragara akiri ku kigero cya 25% kandi bifuza ko buri muturage agomba gucana kandi n’abakora imirimo inyuranye ikenera ingufu z’amashanyarazi akabageraho.
Mu rwego rwo kwihutisha iyo gahunda akarere ka Huye kagiye gukorana na sosiyete yitwa Waka Waka itanga imirasire y’izuba n’amatara afasha abaturage kubona ingufu z’amashanyarazi ku buryo bworoshye kuko uyahawe ashobora kwishyura mu buryo bw’igihe kirekire bijyanye n’ubushobozi bwe.
Jeanette Kayitesi, uyobora umushinga witwa Energy Environment Partnership (EEP) ukorera muri Waka Waka, avuga ko mu gihe cy’amezi 18 bazamara bakorera mu turere twa Huye na Nyamagabe, bafite intego yo kugeza amashanyarazi ku baturage ku buryo buhendutse kandi butangiza ibidukikije.
Kayitezi avuga ko bakoze ubushakasahatsi basanga byibuze umuturage wo mu cyaro kugira ngo abone urumuri mu rugo cyangwa acomeke telefone bimusaba amafaranga y’u Rwanda 500 buri cyumweru kandi basanga akoresha bimwe mu bikoresho byangiza ibidukikije birimo inkwi, peterori yo mu gatadowa cyangwa agakora urugendo bajya gushaka aho babona umuriro wa telefone.
Ibi ngo byatumye batekereza uburyo umuturage wo mu cyaro yabona ingufu zitangwa n’imirasire y’izuba n’itara bimufasha kubona ibyo byose kandi ku giciro kimwe n’icyo yakoreshaga kandi atangije ibidukikije.
Ati “Ni ukuvuga ngo umuturage abasha gutanga amafaranga y’u Rwanda 500 buri cyumweru agacana icyumweru, noneho mu gihe cy’ibyumweru 70 atanga amafaranga 500 buri cyumweru aba arangije kwishyura rya tara rihwanye n’agaciro k’ibihumbi 40, rigahita riba irye burundu akajya arikoresha atongeye kwishyura”.
Umuyobozi w’Akarere ka Huye, Kayiranga Muzuka Eugene yavuze ko uyu mushinga wakiriwe mu karere ayobora taliki ya 26 Kanama 2016, ukaba uje kubafasha muri gahunda bihaye yo guca agatadowa mu baturage.
Muzuka ati “Twagize amahirwe yo kubona abafatanyabikorwa baza kutwunganira muri gahunda yo gukwirakwiza amashanyarazi mu baturage bacu. Ingufu z’umuriro turacyafite nkeya mu gihugu, mu rwego rw’Akarere turi nko kuri 25%, murumva ko tukiri hasi, ariko kuba baje kutwunganira turabibonamo imbaraga zo kuzafasha abaturage bacu cyane cyane abatuye mu cyaro”.
Usibye kuba watangiye gukorera mu turere twa Huye na Nyamagabe, umushinga EEP usanzwe ukorera mu turere twa Rulindo, Gicumbi na Kamonyi kuva muri 2014, ahamaze gucuruzwa amatara n’imirasire y’izuba ibihumbi bitatu, ubuyobozi bwa Waka Waka bukavuga ko abaturage baziguze hari byinshi byahindutse mu buzima bwabo.


text:
Dore umugore mwiza Bibiliya igushimira!
Abantu mu gutoranya abazababera abagore bahera ku bintu bitandukanye.Hari abibanda ku buranga, nyamara Bibiliya ivuga ko umugore mwiza ari ufite umutima. None se umugore ufite umutima wamubwirwa n’iki ?
Mu gitabo cy’Imigani 31 urahasanga ibimuranga :
10: Umugore w’imico myiza ni nde wamubona ? Arusha cyane rwose marijani(perles) igiciro
11: Umutima w’umugabo we uhora umwiringira kandi ntazabura kunguka
12: Ahora amugirira neza ntabwo amugirira nabi, igihe cyose akiriho
13: Ashaka ubwoya bw’intama n’imigwegwe, anezezwa no gukoresha amaboko ye
14: Ameze nk’inkuge z’abagenza, azana ibyo kurya bye abikura kure
15: Abyuka kare butaracya, akagaburira abo mu rugo ;agategeka abaja be imirimo ibakwiriye
16: Yitegereza umurima akawugura, awutezamo urutoki mu by’inyungu ivuye mu maboko ye
17: Akenyerana imbaraga, agakomeza amaboko ye
18: Abona yuko ibyo akora bimufitiye akamaro, kandi nijoro itabaza rye ntirizima.
19: Afatisha ukuboko kwe urubambo ruriho ipamba, intoki ze zigafata igiti ahotoza.
20: Aramburira abakene ibiganza, kandi indushyi akazitiza amaboko.
21: Ntatinyisha abo mu rugo igihe cy’imbeho, kuko abo mu rugo bose bambaye ibikomeye by’imihemba.
22: Yibohera ibirago by’ibisuna, imyambaro ye ni imyenda y’ibitare n’imihengeri.
23: Umugabo we amenyekana mu marembo y’umudugudu, yicaranye n’abakuru b’igihugu.
24: Aboha imyambaro akayigura, agurira abagenza imikandara.
25:Imbaraga n’icyubahiro ni byo myambaro ye, kandi igihe kizaza azaba agiseka atacyitayeho.
26 :Abumbuza akanwa ke ubwenge, kandi itegeko ry’ururimi rwe riva ku rukundo.
27: Amenya neza imico yo mu rugo rwe, kandi ntabwo arya ibyo kurya by’ubute.
28: Abana be barahaguruka bakamwita Munyamugisha, n’umugabo na we aramushima agira ati
29: « Abagore benshi bagenza neza, ariko weho urabarusha bose »
30: Ubutoni burashukana kandi uburanga bwiza ni ubusa, ariko umugore wubaha Imana ni we uzashimwa.
31: Mumuhe ku mbuto ziva mu maboko ye, kandi imirimo ye nibayimushimire mu marembo.


text:
ven.
02
sept.
2011
ISOMO RYA MBERE
Ibaruwa Mutagatifu Pawulo Intumwa yandikiye Abanyakolosi (Kol, 1, 24-29; 2, 1-3)
Bavandimwe, 1,24ubu rero nshimishijwe n’uko mbabara ari mwe ngirira, maze ibyari bibuze ku mibabaro ya Kristu nkabyuzuriza mu mubiri wanjye, mbigirira umubiri we, ari wo Kiliziya. 25Koko rero nabaye umugaragu wa Kiliziya, biturutse ku murimo Imana yanshinze muri mwe : ni uwo kubagezaho byuzuye ijambo ry’Imana, 26mbamenyesha ibanga ryari ryarahishwe kuva kera kose no mu bisekuruza byose, none rikaba rimaze guhishurirwa abatagatifujwe bayo. 27Ni bo Imana yishakiye kumenyesha ikuzo n’ibyiza bitagereranywa iryo banga rizanira abanyamahanga : Kristu ari muri mwe, We uzaduhesha ikuzo twizeye ! 28Kristu uwo nyine ni We twamamaza, tuburira buri muntu kandi tumwigisha ubwenge bwose, kugira ngo buri wese tumuhindure intungane muri Kristu. 29Ngicyo icyo nduhira nkakirwanirira, nkoresheje imbaraga zose mpora nterwa na We.
2,1Nifuza rero ko mumenya intambara ikomeye mbarwanira, mwebwe n’abo muri Lawodiseya, ndetse n’abandi batigeze bambona n’amaso yabo. 2Icyo mparanira ni uko imitima yabo ihumurizwa, bakibumbira mu rukundo, kandi bakagera ku bumenyi bwuzuye bw’ibanga ry’Imana ari ryo Kristu, 3We nganzo iganjemo icyitwa ubuhanga n’ubumenyi cyose.
ZABURI (Zab 62 (61), 6-7, 9)
Inyik/ Agakiza kanjye n’ishema ryanjye mbikesha Imana.
Mutima wanjye, shakira amahoro iruhande rw’Imana yonyine.
kuko amiringiro yanjye yose ari yo akomokaho.
Ni yo yoyonyine rutare rwanjye n’agakiza kanjye,
ni yo buhungiro butavogerwa, sinteze guhungabana.
Rubanda mwese, nimuyiringire igihe cyose,
muyibwire ikibari ku mutima ;
rwose Imana ni yo buhungiro bwacu !
IBANGONDIRIMBO RlBANZIRIZA IVANJILI Zab 146 (145), 2.8.9
Alleluya Alleluya.
Nzasingiza Uhoraho mu buzima bwanjye bwose :
Uhoraho agorora ingingo z’abahinamiranye,
ariko akayobagiza inzira z’ababi.
Alleluya.
IVANJILI
+ Luka (Lk 6, 6-11)
Muri icyo gihe, 6ku wundi munsi w’isabato Yezu yinjira mu isengero arigisha. Ubwo hakaba umuntu ufite ikiganza cy’iburyo cyumiranye. 7Abigishamategeko n’Abafarizayi baramugenzura ngo barebe ko amukiza ku munsi w’isabato, maze babone icyo bamurega. 8We rero amenya ibitekerezo byabo, abwira uwo muntu wari ufite ikiganza cyumiranye ati « Haguruka, uhagarare hano hagati ! » Arahaguruka, arahagarara. 9Nuko Yezu arababwira ati «Reka mbabaze : icyemewe ku munsi w’isabato ni ikihe ? Ari ukugira neza, cyangwa ari ukugira nabi ? Ari ugukiza umuntu, cyangwa se kumwica ? » 10Nuko abararanganyamo amaso, maze abwira wa muntu ati « Rambura ikiganza cyawe. » Abigenza atyo, ikiganza cye giherako kirakira. 11Ariko bo barabisha, basigara bashaka uko bagenza Yezu.


text:
Uwahoze ari Minisitiri w’Intebe,Tony Blair yasabye ko habaho andi matora kuri Brexit
Uwahoze ari Minisitiri w’intebe w’u Bwongereza, Tony Blair kuva mu 1997 kugeza 2007, yavuze ko ashyigikiye ko Abongereza bagomba kugira uburenganzira bwo guhindura ibitekerezo byabo ku ngingo yo kwivana mu muryango w’ubumwe bw’u Burayi, ‘Brexit’, bakongera bagatora.
Kuri uyu wa Gatanu nibwo Blair yatangarije BBC Radio 4 ko abatora bagomba kongera kugaragaza icyo batekereza kuri Brexit, babanje kuyisobanurirwa neza n’aho iberekeza.
Yagize ati “Ikintu kidakwiye kuri iriya referandumu, ni uko twafashe icyemezo ariko n’ubu tukaba tutaramenya neza imirongo nyayo bigenderaho.”
“Bisobanutse ko iyi ari gahunda itatugirira akamaro mu gihe tuvamo cyangwa igoye kuyishyira mu bikorwa, abantu bashobora gufata umwanzuro w’uko badashaka kugenda, hagakoreshwa ubundi buryo, bwaba ari mu Nteko Ishinga Amategeko cyangwa mu matora, byashoboka bikajya muri referandumu aho abantu bavuga uko babitekereza.”
“Nta mpamvu tugomba kwanga uburyo bwose bushoboka. Igihugu cyafashe umwanzuro wa referendumu, nta bundi buryo icyemezo gishobora guhindurwa uretse bigaragaye ko abaturage basobanukiwe impamvu bagomba guhindura ibitekerezo byabo.”
Abagera kuri 52% muri Kamena uyu mwaka batoye kuva mu muryango w’ubumwe bw’u Burayi (EU) binyuze muri referendumu. Abari bashyigikiye iki gitekerezo bavugaga ko bizatuma u Bwongereza bunoza neza politiki y’abimukira kandi bukajya bukora ubucuruzi budategereje uruhushya rwa EU.
Blair asanga abanyapolitiki bo muri EU batazagirira impuhwe u Bwongereza mu gihe cy’ibiganiro.
Ati "Tugomba kumva ko tutagiye kuganira n’itsinda ry’abacuruzi bo mu Burayi bagomba gufata umwanzuro w’uko bashaka kwisanga bihagije mu Bwongereza. Abo tugiye kuganira na bo, ni abayobozi muri politiki y’ubumwe bw’u Burayi n’abagize inteko ishinga amategeko babo."
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Urwenya: Umusore w'Umusirikare
Umusore w'Umusirikare
Umusore umwe w'umusirikare yaguye mu gico cy'abo barwanaga asigaye wenyine, abura aho arigitira ageze ahantu hari ubuvumo yinjiramo yihishamo ariko kuko yari akurikiwe akumva ko n'ubundi amaherezo afatwa, ahitamo kwiragiza Imana.
Yarasenze ati: “Mana ndakwinginze nzi ko ushobora byose, ndagusaba ngo wubake urukuta rw'amabuye ku murwango w'ubu buvumo mbashe gukira igico cy'umwanzi!”
Akimara gusenga atyo yabonye igitagangurirwa ku muryango wa bwa buvumo, gitangira kubaka vubavuba ku muryango w'ubuvumo, umusore w'umusirikare atangira kwivovotera Imana.
Yaravuze ati “Mana! Koko ndagusaba kunshyiriraho urukuta rw'amabuye ukanshiriraho igitagangurirwa? Kandi nzi ko ushobora byose?!”
Ako kanya ba basirikare b'umwanzi bari bamukurikiye baba bageze kuri ubwo buvumo, umusirikare wari ubayoboye areba cya gitagangurirwa ati “twikomereze” Ntawinjiyemo.
Shyiraho Igitekerezo!
Subscribe to: Post Comments (Atom)


text:
Mu buzima bwa buri munsi usanga abantu barya cyangwa bakanywa ibintu bakurikiyemo uburyohe bwabyo cyangwa ibyo bamenyereje imibiri yabo bityo bikaba byabaviramo ingaruka itari iyo kubyibuha gusa nkuko byakunze kugaragara, kunanuka, indwara z’ibikatu bya hato na hato ahubwo byagaragaye ko hari n’ibiribwa cyangwa ibinyobwa bishobora gutera ingaruka ku mikorere y’ubwonko.
Muri ibyo biribwa twavugamo:
1.Isukari
Imikoreshereze y’isukari n’ibiyikomokaho cyangwa ibindi bintu bifite isukari igihe kirekire, bishobora gutuma umuntu agenda atakaza ubwenge gahoro gahoro nuko byatangajwe mu bushakashatsi.
Isukari rero ngo iyo ibaye nyinshi mu mubiri ituma imiyoboro igana ku bwonko iziba cyangwa igahura n’utubazo bityo bikaba byabuteza ibibazo.
Aha abashakashatsi bakomeza bavuga ko ibyiza ari ugukoresha isukari y’umwimerere (iva mu bimera) nk’ibisheke, beterave, ibijumba, ibigori n’ibindi kuruta uko bikoreshwa byabanje guca mu nganda kuko iba ikize ku bwoko bw’isukari izwi nka fructose.
2.Alcool
Alcool ntabwo iboneka mu binyobwa gusa nk’uko abantu bakunze kubyibwira ahubwa byagaragaye ko inyinshi iboneka mu biribwa.
Ibiribwa rero cyangwa ibinyobwa bifite alcool bikaba nabyo ari bimwe mu bituma ubwonko bunanirwa cyangwa budakora neza. Indwara iterwa n’ibi biribwa cyangwa ibinyobwa ituma ubwonko bw’umuntu ahorana guhuzagurika cyangwa kunanirwa gufata umwanzuro cyangwa amahitamo ku kintu runaka.
Ibi biribwa bituma kandi umuntu ahora mu rungabangabo rwo kumenya niba ibyo yabonye ari byo cyangwa ari inzozi bityo umuntu ngo akaba yamenya ko arwaye iyo ndwara iyo aretse kurya cyangwa kunywa ibyo binyobwa igihe runaka kuko ubwenge ngo bushobora kugaruka ku murongo.
3. Ibiribwa bijunditse amazi.
Nkuko byagaragaye mu nyigo yakorewe muri Kaminuza ya Montreal mu gihugu cya Canada, yerekanye ko ibi biribwa na byo bishobora guteza ubwonko ibibazo mu gihe biriwe ibihe kirekire.
Ikibazo giterwa n’ibi biribwa cyo gitandukanye n’ibindi kuko cyo ngo usanga gitera ibyishimo byinshi nyir’ukubirya akaba yarenza urugero bityo ugasanga afatwa nk’umusazi kuko ashimishwa na buri kintu abonye cyose no mu gihe bitari ngombwa.
Ibi biribwa nka salade, ibijumba, n’ibindi bishobora kuribwa ari bibisi, ngo bishobora guteza uburwayi mu miyoboro igana ku bwonko bityo bukaba bwahura n’ibibazo by’imitekerereze.
4.Ibiryo byokeje cyangwa bikaranze mu mavuta gusa
Amavuta yo muri ibi biribwa ngo ni mabi ku bwonko cyane cyane ku bana n’abasaza kuko ngo ubushobozi cyangwa imbaraga zo gutunga umubiri zakabonetse muri biriya biribwa ziba zangiritse kubera amavuta.
Ibi biribwa kandi ngo bifite ubushobozi bwo gutegura izindi mbaraga zirwanya ubwonko mu gihe biriwe kenshi bitewe n’amavuta aba abirimo.
5.Ibiribwa byabanje guca mu nganda mbere yo gutekwa.
Ibi biribwa kimwe n’ibyari bimaze kuvugwa hejuru ngo bifite ubushobozi bwo gutera indwara y’ubwonko yitwa (Alzheimer’s disease) bitewe nuko hari ubundi bubasha biba byavanye mu nganda bityo bikaba biba byatakaje kamere yabyo.
Muri ibyo biribwa harimo nk’umunyu w’urugera, isukari, ifu y’ibinyampeke bitandukanye n’ibindi.
6.Ibiryo birimo umunyu mwinshi
Ubusanzwe umunyu mwinshi ugira ingaruka ku mubiri ariko izizwi cyane zikaba iz’umutima.
Ubushakashatsi rero bwerekanye ko ibiryo birimo umunyu mwinshi bigira ingaruka ku mitekerereze y’umuntu bitewe n’ubushobozi bubamo butuma habaho gukamuka kwa bimwe na bimwe byari bifite amazi.
Byakuwe ku rubuga newsbyteafrica.com


text:
Bamwe muri aba baturage baganiriye na IGIHE bavuga ko iki kibazo kimaze amezi atandatu bakigejeje ku buyobozi bw’umurenge n’akarere bakababwira ko bagiye kugikurikirana ariko bakaba barategereje bagaheba.
Nyiraguhirwa Claudine ati “Tumaze amezi arenga atandatu hano mu mudugudu wa Mont Cyangugu nta mazi meza tubona, tuvoma amazi mabi mu Kadasomwa (igishanga), hari n’igihe dusanga imvura yaguyemo agahinduka isayo, urumva turwara inzoka n’izindi ndwara zituruka ku mazi mabi.”
Theopiste Mukasano na we ati “ Tugerageza kubivuga , twabibwiye Meya w’akarere n’umuyobozi w’umurenge baravuga ngo icyo kibazo bazakidufasha ariko nta kintu bigeze badufasha.”
Kutagira amazi byagize ingaruka ku Kigo Nderabuzima cya Mont Cyangugu
Nyiramugisha Chantal, Umuyobozi wungirije w’Ikigo Nderabuzima cya Mont Cyangugu avuga ko batabona amazi meza kugira ngo abarwayi babone ayo bakoresha banywa imiti ndetse no gukoresha isuku ya buri munsi.
Ati “Biratugora kwakira abantu, gukora isuku mu barwayi, guha abarwayi imiti ukoresheje amazi atari meza kuko dukoresha amazi y’ibigega by’imvura, biragoye kuvuga ngo buri murwayi uri mu bitaro yagiye gufata amazi muri ‘filter’ agiye kunywa imiti; ni ukuvuga ngo ku kigo nderabuzima ni ahantu hagomba kugaragara amazi meza.”
Umukozi ushinzwe amazi mu karere ka Rusizi Kwihangana Jean Nepomuscène avuga ko iki kibazo bakizi ariko umuyoboro wa Giheke-Kamembe-Nkanka uzuzura mu kwezi kwa 12 uzongera amazi muri uyu mujyi.
Ati “Ikibazo turakizi, ubusanzwe mu ruganda rw’amazi rwa Cyunyu hari amazi make nyamara akenewe n’abaturage benshi. Amakeya abonetse hashyirwaho gahunda yo kuyasaranganya, ariko icyo kibazo turashaka uburyo gikemuka binyuze mu mishinga w’amazi dufite Giheke-Kamembe-Nkanka ugiye kuzura bitarenze mu kwezi kwa 12.”
Uyu muyoboro w’amazi uzatanga metero kibe 5000 zikaziyongera kuri 1000 zari zisanzwe zikwirakwizwa mu mujyi wa Rusizi, gusa abaturage bo baravuga ko watinze kuko hashize igihe kinini bawubwirwa.


text:
Bamwe mu bayobozi b’uterere baremeza ko kuba amahoro (amahooro) y’uturere twabo yarasubiye inyuma ugereranyije n’ayo binjizaga mbere bikiri mu maboko y’akarere, akenshi biterwa n’imikorere mibi y’abatsindiye isoko ryo gukusanya amahoro y’akarere.
Ubwo hizihizwaga umunsi w’abasora, abayobozi b’uturere two mu Ntara y’Uburasirazuba ntibahwemye kugaragaza ikibazo baterwa na rwiyemezamirimo ufite isoko ryo gukusanya amahoro y’akarere, dore ko ubu byavanwe mu maboko y’uturere bwite.
Umuyobozi w’akarere ka Kayonza Murenzi Jean Claude, yagize ati:“Dufite ikibazo mu myinjirize y’imisoro n’amahoro mu turere….Si mu Ntara y’Uburasirazuba gusa ni mu turere twose tw’igihugu, dufite ikibazo cy’abakira imisoro.
Hari uwatanze urugero nk’umuturage kuva mu ifasi runaka ajya mu yindi akishyura amafanga 1000 nyamara yatanze amafaranga 8000 bya tike.”
Meya Murenzi yakomeje agira ati:“Ibi tubifitemo imbogamizi cyane, dusaba ko ibi byahinduka mukareba amasezerano mwagiranye na Ngali kuko ni mwe mureba uko irimo gukora ikadufasha, ikareba ko natwe ayo mahoro tugomba kubona akaboneka tukabona uko twagera ku ntego yacu.
Dufashe urugero muri Kayonza twageze kuri 66% ntabwo twageze ku ntego yacu twihaye, mwadufasha rero kuko bikomeje gutya uyu mwaka nabwo byazaba nk’ibi cyangwa bigasubira hasi.”
Guverineri w’Intara y’Uburasirazuba Uwamariya Odette, yavuze ko ibi bibazo bifitanye isano n’uko ari bwo iyi gahunda igitangira, bityo ngo uko ibihe bigenda biza bazarushaho kunoza imikorere, kandi ngo ibibazo biragenda bigabanuka bagereranyije n’ibyari bihari.
Komiseri mukuru wungirije mu kigo cy’igihugu gishinzwe kwinjiza imisoro n’amahoro(RRA) Ruganintwali Pascal, yasabye ibigo by’imari kwegera abaturage kugira ngo byorohereze abaturage ku ngendo ndende bakora cyangwa se bakajya bakoresha uburyo bw’ikoranabuhanga mu guhererekanya amafaranga.
Mukantwari Alvéra wo mu murenge wa Kagano mu karere ka Nyamasheke, ukorera imirimo y’ubudozi n’ububoshyi bw’imyenda n’imitako kuri site ya Rwesero ho mu karere ka Nyarugenge mu mujyi wa Kigali (...)
Bamwe mu bahinzi b’ibirayi mu murenge wa Bugeshi mu karere ka Rubavu, bavuga ko bahangayikishijwe n’ikibazo cy’isoko ry’umusaruro w’ibirayi ridahagije, kandi bejeje byinshi cyane. Aba bahinzi bavuga (...)
Ikigo cy’Igihugu gishinzwe kugenzura imikorere y’inzego zimwe z’imirimo ifitiye igihugu akamaro, RURA cyatangaje ibiciro bishya by’ibikomoka kuri peteroli biratangira kubahirizwa kuri uyu wa 4 (...)
Abatuye mu mirenge hafi ya yose igize ikibaya cya Bugarama bakomeje kuvuga ko izamuka ry’ibiciro by’ibiribwa rikabije, ndetse ubu rikaba rituma bamwe batabasha guhaha. Abaganiriye n’Imvaho Nshya (...)
Kayitesi Sophia, umuturage utuye mu mujyi wa Kigali ku Kicukiro, yabashije kwiteza imbere ahereye ku mafaranga y’u Rwanda 29,000 none ubu ageze ku rwego rwo kubaka mu mujyi wa Kigali inzu ijyanye (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Gukunda abo dukorera bituma iteka tuba aho tugomba kuba-Umuyobozi wa Muhanga
Umuyobozi w’akarere ka Muhanga Yvonne Mutakwasuku, kuri uyu wa 1 Gicurasi 2012 yasabye abayobozi n’abakozi muri aka karere ko bakwihatira kubanza gukunda abo bakorera kugirango babahe serivisi bakwiye aho kubasuzugura nk’uko byagiye bigaragara ku bakozi bamwe mu Rwanda.
Mutakwasuku avuga ko hari abakozi bamwe muri iki gihugu bagisuzugura ababagana bitewe n’uburyo abo babagana bifashe, imiterere yabo cyangwa uburyo babayeho .
Avuga ko ibi ntaho byaba bikwiye kongera kurangwa kuko ngo umuyobozi aba agomba guha serivisi nziza umugannye wese atitaye kucyo yaba aricyo cyangwa uko ameze.
Akaba yasabye abakozi n’abayobozi muri aka karere kuba ku mirimo yabo mu gihe cya ngombwa, ariko akawubaho awishimiye kandi awukunze. Ati: “aho uri hose heshwa agaciro no kuba uri ku murimo wawe, maze urwanire ishyaka uwo murimo kuko uragutunze kandi hari n’abo nawe ugomba gukemurira ibibazoâ€.
Aba bayobozi ngo nibaba bakunze abo bakorere, bizatuma bakora iyo bwabaga kugirango bashake udushya mu mirimo yabo maze bakizera igihe cyose ko hari icyo bashobora kugeza ku bo bakorera.
Umunsi w’abakozi watangiye kwizihizwa mu kinyejana cya 19 mu mwaka 1889, ubwo abakozi mu mugihe cy’iyaduka n’iyamamara ry’inganda (periode indistrielle) baharaniraga uburenganzira bamurwaga kuko bakoreraga mu mwuka mubi ndetse bakanavutswa uburenganzira bwabo.
Aha hakaba hari benshi bapfuye baharanira ko hazabaho umunsi abakozi bajya bubahwa ndetse bagahabwa n’uburenganzira bwakwiye mu kazi.


text:
Kuba yarigiriye inama nziza byamugaruriye agaciro!
Nuko yisubiyemo aribwira ati:” Abagaragu ba data ni benshi kandi bahazwa n’imitsima bakayisigaza, naho jye inzara intsinze hano. Reka mpaguruke njye kwa data mubwire nti data, nacumuye kuyo mw’ijuru no mu maso yawe. Ntibinkwiriye kwitwa umwana wawe, mpaka mbe nk’umugaragu wawe”. Arahaguruka ajya kwa se.Luka 14:17
Ayo magambo yavuzwe n’umwana w’ikirara dusanga mu mugani Yesu yaciriye abigishwa be. Uwo mwana yasabye se umugabane w’ibintu bye maze ajya mu gihugu cya kure. Amaze gukena ibintu bimushizeho, nibwo yaje kwigira inama yo gusubira kwa se.
Hari umunyabwenge umwe yavuze ngo “umuganga wa mbere w’umuntu ni uwo muntu nyirubwite.” Impamvu umuntu ariwe ubasha kwivura ni uko umuntu ari we yimenya we ubwe. Akenshi ibyo umuntu akora niyo ari bibi abikora abizi, kubera ko Imana yadushizemo umutimanama. Niyo mpamvu biba byiza iyo umuntu yisububiyemo akisuzuma, bityo akagorora imigenzereze ye.
Ntabwo ibi bisobanura ko abajyanama batari ngombwa mu buzima, ahubwo ko umuntu nawe ubwe biba ngombwa ko yigira inama, kandi bikagira umumaro mwinshi.
Urundi rugero tubona muri bibiliya ni urw’umugore yari amaze imyaka 12 ari mu mugongo. Yaribwiye ati:” Ninkora imyenda ye gusa nakira.” Mariko 5:28.
Twabona ingero nyinshi muri bibiliya, hari uwitwa Zakayo yipfuzaga kubona Yesu, ariko kuko yari mugufi yigira inama yo kurira igiti.Luka 19:1-9; Hari na Daniyeli yubahaga Imana bituma agambirira mu mutima we kutaziyandurisha ibyokurya by’umwami .Daniyeli 1:8
Iyo umuntu amenyereye kujya inama n’umutima we bituma agera ku bintu bikomeye, kuko bimuha kugira gahunda mu buzima, kuko aba afata igihe agakora “evaluation”ni kuvuga kugenzura aho ahagaze, akamenya aho ageze n’aho yipfuza kugera.
Isengesho ryanjye mbasabira ni uko Imana yaduha kwimenya, tukamenya gufata imyanzuro igirira umumaro ubuzima bwacu.
Imana ibahe umugisha.


text:
Mu kiganiro n’abanyamakuru kuri uyu wa mbere tariki 25 Kanama, 2014, Béatrice Mukasine perezidante w’inama y’igihugu y’abagore (CNF) yasobanuye uruhare rw’abagore muri gahunda ya Ndi Umunyarwanda.
Mu rwego rwo gushimangira gahunda ya Ndi Umunyarwanda hifashishijwe abagore, CNF yateguye amahugurwa ku bagore bahagaririye abandi kuri gahunda ya Ndi umunyarwanda nabo bakazayigeza ku bagore bagenzi babo ndetse n’abandi bagize umuryango.
Icyiciro cya mbere cy’ibiganiro kuri gahunda ya ndi umunyarwanda kizatangirira mu mirenge y’intara y’Iburengerazuba n’iy’intara y’Amajyaruguru. Ibi biganiro bizaba bifite insanganyamatsiko : “uruhare rw’umugore mu kwimikaza ubunyarwanda”
Iki gikorwa kizatagizwa ku mugaragaro mu Murenge wa Cyuve, mu karere ka Musanze, mu ntara y’Amajyaruguru ku itariki ya 27 Kanama 2014. Ibiganiro kuri gahunda ya ndi umunyarwanda bizabera ku rwego rw’imirenge yose y’intara ‘Iburengerazuba n’amajyaruguru ku itariki ya 27 na 28 kanama, 2014.
Mu gukomeza gushimangira gahunda ya ndi umunyarwanda no kwigira mu bagore, bazakomeza gushyigikira abagore batishoboye babaremera. Byumwihariko mu mujyi wa Kigali bazafasha kubumbira mu mashyirahamwe abagore bacuruza utuntu mu ntoki. Umunyamabanga nshingwabikora wa CNF Christine Tuyisenge avuga ko urugamba rwo kurwanya ubukene rugikomeje dore ko hari abagore benshi batazi amahirwe yo gukorana n’ibigo by’imari.
Ndi Umunyarwanda, yatangijwe ku mugaragaro mu mwaka wa 2013, ikaba yaratangijwe mu rubyiruko n’izindi nzego, ari nayo mpamvu CNF yizeye ko umugore nawe afite uruhare runini mu kwigisha gahunda ya Ndi Umunyarwanda.
Perezidante wa CNF, Mukasine Beatrice yagize ati “Abagore nitwe benshi ni natwe duhura n’abana kenshi ku buryo ibyiza twababwira bizabafasha gukurana uburere bwiza, kandi biroroshye no kugera ku bagabo.”
Nkuko bizwi kuva kera ko “ukurusha umugore aba akurusha urugo”. No muri gahunda ya ndi umunyarwanda, abagore baramutse bumvishe neza iyi gahunda byakoroha kuyumvisha abagabo n’abana.
Uruhare rw’umugore muri gahunda ya "Ndi Umunyarwanda"
Mu kiganiro n’abanyamakuru kuri uyu wa mbere tariki 25 Kanama, 2014, Béatrice Mukasine perezidante w’inama y’igihugu y’abagore (CNF) yasobanuye uruhare rw’abagore muri gahunda ya Ndi Umunyarwanda.
Labels: abagore b'indashyikirwa


text:
Nuko kuko dufite impano zitandukanye nk’uko ubuntu twahawe buri, niba twarahawe ubuhanuzi duhanure uko kwizera kwacu kungana,cyangwa niba twarahawe umurimo wo kugabura iby’Imana tugire umwete wo kubigabura, cyangwa uwigisha agire umwete wo kwigisha,cyangwa uhugura agire umwete wo guhugura. Ugira ubuntu abugire atikanyiza, utwara atwarane umwete, ugira imbabazi azigire anezerewe.Abaroma 12:6-8
Twese twahawe impano zitandukanye kandi n’ubuntu bw’Imana kugira ngo tuzikoreshe uko ubwo buntu bungana. Usomye icyanditswe cyatanzwe hejuru, usanga dusabwa gukoresha impano twahawe tugendeye ku buntu buri kuri twe.
Abantu babiri bashobora kuba abigisha ariko ugasanga umwe yigisha ku buryo bukomeye kurusha undi kuko we Ubuntu yahawe buruta ubwe muri uwo muhamagaro. Ibi twabisanisha no mu buzima busanzwe nkaho umuntu ashobora kuba yayobora ikigo cyangwa imishinga bikomeye mu gihe undi ashobora gushobora gusa kuyobora ibigo biciriritse cyangwa bikiyubaka ibyo se byaba bikuraho ko bose ari abayobozi? Ese ibi byaba biterwa niki? “ariko Mwuka Wera ibyo byose uwo Mwuka umwe ni we ubikorera muri bo, agabira umuntu wese uko ashaka.” 1 Abakorinto 12:11
Niyo mpamvu dukwiriye kwishimira impano Mwuka wera aduha, kuko aba afite impamvu ahitamo umuntu runaka akamuha impano ye, undi nawe akamuha indi. Ntitugomba kumva ko ubwo Imana itaduhaye impano zimeze kimwe kandi zikora ku rwego rumwe ko ari ikibazo ahubwo tuzihurize hamwe mu kwagura ubwami bwayo.
Ikindi kandi ntugomba kugirira ishyari mugenzi wawe kuko afite impano wowe udafite cyangwa ngo ufite impano runaka asuzugure utayifite kuko Bibiliya ivuga ko twese turi ingingo zitandukanye ariko turi umwe muri Kristo Yesu” Nk’uko mu mubiri umwe dufite ingingo nyinshi, kandi ingingo zose zikaba zidafite umurimo umwe, natwe ni ko turi kuko turi benshi, nyamara turi umubiri umwe muri Kristo, umuntu wese ni urugingo rwa mugenzi we.” Abaroma12:7-8
Niba rero ushaka kunezererwa impano Imana iguhaye, ugomba kwiyegurira gukora ibyo Imana yaguhamagariye gukora nk’uko Ubuntu bwayo buri. Mwuka wera nawe azagufasha gusobanukirwa ibyo ukwiriye gukora n’inzira wabikoramo. Ukomeze kurangwa n’urukundo, ube umugwaneza n’umwizerwa mu mpano Imana yaguhaye.


text:
Imana ireba-Igice cya mbere/ Dr. Fidèle Masengo
Ahimba Uwiteka wavuganye na we izina ati “Uri Imana ireba.” Ati “Mbese Indeba nayiboneye na hano?’’Itangiriro 16:13
Mu minsi yashize naganiriye n’umuntu ucitse intege cyane kubera ibibazo by’urushako. Nyuma yo kumbwira ibibazo byinshi afite. Naramubajije ati koko Imana irareba uyu muntu? Ku bwanjye numvise ko akarengane n’indiri y’ibibazo arimo Imana itabireba.
Ahari wowe usoma ubu butumwa ujya ugera ho wibaza niba Imana ikureba, niba ireba ibyawe. Niba ari ko bimeze, nifuje ko tuganira ku gisubizo cy’icyo kibazo urimo kwibaza binyuze mu ijambo nise ‘’Imana irareba.’’
Abantu benshi bazi inkuru ya Hagari, bazi ko yari umuja wa Sarayi, umugore wa Aburamu ( Aba baje guhinduka Sara na Aburahamu). Benshi bazi uburyo nyirabuja yamushyingiye umugabo we kubw’inyungu zabo, amaze gusama inda, bakamufata nabi kugeza ahunze akererekeza inzira y’ubutayu.
Umuntu wese ushyira mu gaciro yatekereza akababaro n’akarengane ka Hagari. Mu magambo make dore ibyamubayeho:
Yisanze ari umuja wa Sarayi ( abaja ntibagiraga ijambo , bafatwaga nk’ibikoresho),
Nk’umuja wese yubahaga nyirabuja n’umugabo we,
Yari umukobwa muto utaratekerezaga ko yahinduka umugore w’umusaza w’imyaka 86 ( Itangiriro 16:16),
Hagari ntiyakunze Aburamu kuko bamushyingiye ku gahato kuko nta jambo yagiraga kandi ntawari kumuvugira,
Hagari amaze gusama inda y’uriya musaza yahise yifata nk’umugore mu rugo nubwo nyirabuja we yari akimufata nk’umuja,…. Aha niho gusuzugurana byavuye;
Mu buryo butunguranye Hagari yameneshejwe n;abo yibwiraga ko akemuriye ikibazo gikomeye cy’urubyaro. Hagari wari utwite yerekeje inzira y’ubutayu ( nta nzu, nta biryo, nta mazi, ahantu hadatuwe nta mubyaza. Mu kwangara kwe, nta kindi yatekerezaga uretse akarengane n’urupfu yabonaga imbere ye.
Ibi nibyo byatumye yibaza niba Imana imureba. Ati koko Imana irambona? Irareba aka karengane? Mu gihe yibazaga icyo kibazo nibwo yahuye na Malayika w’Uwiteka. Ntasubiye mu biganiro byiza bagiranye, nashimishijwe n’uburyo ikibazo nyamukuru cya Hagari cyasubijwe bikamuviramo guhimba Imana izina ngo ‘’Imana ireba.’’
Nifuje kukubwira wowe usoma iri jambo ko Imana yawe ireba. Ya Mana yabonye Hagari iracyareba, irakubona, irareba ibyawe, irareba ibyo unyuramo, izi neza aho uva, aho ujya n’aho ugeze. N’ubwo wibaza ko atariko bimeze, irakureba aho nyine uri n’uko uhamereye. Imana iguhe umugisha, Amen.
Mu nyigisho y’ejo nzagaruka ku mpamvu zigaragaza ko Imana ikureba,......


text:
By’umwihariko aba bana bagaragara mu masaha y’umugoroba na nijoro, nk’uko bitangazwa na bamwe mu bamotari n’abacuruzi bakorera mu mujyi wa Huye.
Umumotari witwa Kalisa yagize ati “Njyewe nirirwa mu mujyi ntwaye moto, na nimugoroba mba mpari kuko akenshi ntaha saa sita z’ijoro. Muri uyu mujyi rero inzererezi ziri kwiyongera ugeranyije no mu mezi ashize, kuko ubu hari n’amasura mashya turi kubona, sinzi aho bari guturuka. Bari kwiyongera mu masaha y’umugoroba nka saa mbiri kuzamura ukageza mu ma saa sita z’ijoro”.
Abanye-Huye baganiriye na IGIHE bahuriza ku kuba koko abana b’inzerezi bari kiyongera kandi bakaza basanga abandi bahasanzwe, bityo bagasaba ko inzego z’ubuyobozi zagira icyo zikora.
Mukamuganga yagize ati “Wenda ni uko umuntu yabivuga bakagira ngo ni ugukabya, ni ukuri abana b’inzerezi hano mu mujyi bariyongereye, kandi baje muri iyi minsi, nta byumweru bibiri bishize. Ubuyobozi bugomba kugira icyo bukora rero”.
Mu bice IGIHE yasuye yabonye abana batangira kugera mu mujyi ahagana saa tatu z’umugoroba, aho baba bari imbere y’amazu y’ubucuruzi, basaba umuntu wese babonye.
Zimwe mu mpamvu aba bana bavuga ko zatumye bata ishuri bakava no mu miryango yabo harimo amakimbirane hagati y’ababyeyi babo, ubupfubyi n’ibindi.
Fabrice Mugabo, uri mu kigero cy’imyaka 13 avuga ko yaturutse mu karere ka Muhanga, aza kuba inzerezi mu mujyi wa Huye, bitewe no kubura ababyeyi, akabura n’undi wamurera.
Olivier Bizimana w’imyaka 14 y’amavuko, avuga ko yaturutse mu murenge wa Ndora mu karere ka Gisagara, akaba yaraje kuzerera mu mujyi wa Huye kubera mukase wamutotezaga.
Hari abataka ko babiterwa n’inzara
Jean Paul Ndamutsayezu, avuga ko yaturutse mu murenge wa Kigoma mu Karere ka Huye, akaba yarabaye inzerezi kubera ko yavaha ku ishuri akabura ibyo kurya.
Ati “Mama yari arwariye mu Ruhengeri, noneho nava ku ishuri nkubura ibyo kurya, ubwo ndagenda ngiye kumureba mu Ruhengeri, ngeze i Muhanga mbona ntazagerayo, mpitamo kugaruka ino aha. Ubu ndasaba nabona ibyo kurya ubundi nkiryamira mu iteme”.
Abana bazerera mu mujyi wa Huye, bifuza kuva mu muhanda bakajya kwiga, kuko na bo batishimiye ubuzima babayemo.
Gusa iyo muganira bagaragaza ko bifuza kwiga neza kandi bafite aho baba heza nta makimbirane, kandi babona iby’ibanze mu buzima birimo ibiryo, imyambaro n’ibikoresho by’isuku.
Umwe yagize ati “Mbonye n’umugiraneza akajya kundera, cyangwa bakanjyana mu kigo kwiga, byaba ari byiza kuko nanjye iyo nirebye mbona mu buzima bwanjye hari ikibura, mbona ntacyo nzimarira”.
Berekanye aho barara munsi y’amateme
Aba bana bigaragara ko badaheruka kwikoza amazi kubera imyenda isa nabi baba bambaye bemeza ko irimo inda n’imbaragasa, berekanye aho barara munsi y’amateme.
Buri mwana afite aho arara mu iteme rye, batinya ko polisi ishobora kuza ikabafatira icyarimwe.
Hamwe muho umunyamakuru yabashije kugera ni imbere y’Inzu Mberabyombi y’Akarere ka Huye, ahandi ni ahitwa i Madina hafi y’amarembo ya Kaminuza y’u Rwanda ishami rya Huye.
Ubuyobozi bw’Akarere ka Huye buhakana ko inzererezi ziyongereye
Umuyobozi w’Akarere ka Huye, Kayiranga Muzuka Eugene, ntiyemeranya n’abavuga ko abana bazerera mu mujyi wa Huye biyongereye. Gusa avuga ko bahagaragara ariko bafite ingamba zo kubakuramo burundu.
Muzuka yagize ati “Ntabwo twavuga ko biyongera sinzi niba ahari ibarura mwakoze, ahubwo bagenda bagabanuka, (…) tukaba tunashima ababyeyi ko bagiye babyumva bakarushaho kwita ku bana babo, ngira ngo twafashe ingamba zikomeye zo guhana ababyeyi bateshuka ku nshingano zabo bakohereza abana mu mihanda, twakoze ubukangurambaga mu barimu kugira ngo bajye batubwira umwana wataye ishuri tumukurikirane tumushake”.
Arakomeza ati “Ingamba kuri bake barimo n’abo bagomba kuvamo, kuko hari amatsinda twashyizeho agenda adufasha kureba abo bana, tukareba ibibazo bafite, ikibatera kujya mu mihanda, akaba ari cyo tujya gukemura mu ngo zabo”.
Ubuyobozi bw’akarere ka Huye buvuga kandi ko ingamba zashyizweho zo gukura abana mu muhanda burundu, bazihuriye n’utundi turere bahana imbibe, kuko hari n’abaturukayo bakaza kuzerera mu mujyi wa Huye.


text:
1 abatesalonike 1
1.Pawulo na Siluwano na Timoteyo, turabandikiye mwebwe abo mu Itorero ryAbatesalonike, bari mu Mana Data wa twese no mu Mwami Yesu Kristo. Ubuntu namahoro bibe muri mwe.
Imbuto zubutumwa bwageze i Tesalonike
2.Mwese tubashimira Imana iminsi yose tubasabira uko dusenze, 3.twibuka iteka imirimo yanyu yo kwizera numuhati wurukundo mugira, no kwihangana ku bwo kwiringira Umwami wacu Yesu Kristo, imbere yImana yacu ari yo Data wa twese. 4.Bene Data bakundwa nImana, tuzi yuko mwatoranijwe na yo 5.kuko ubutumwa twahawe butabagezeho ari amagambo gusa, ahubwo bwabagezeho bufite nimbaraga nUmwuka Wera no kubemeza mudashidikanya. Namwe ubwanyu muzi uko twameraga muri mwe ku bwanyu. 6.Namwe ni ko mwadukurikije mukurikiza nUmwami wacu, mumaze kwakirira ijambo ryImana mu makuba menshi, mufite ibyishimo byUmwuka Wera. 7.Ni cyo cyatumye muba icyitegererezo cyabizera bose bari i Makedoniya no muri Akaya, 8.kuko muri mwe ari ho havuye ubwaku bwijambo ryUmwami wacu. Iyakora ntibwageze i Makedoniya no muri Akaya honyine, ahubwo hose kwizera kwanyu mwizera Imana kwaramamaye. Ni cyo gituma tutaruha tugira icyo tubwira abantu, 9.kuko ubwabo bajya bavuga uburyo twabasūye, nuko mwahindukiriye Imana mwimuye ibigirwamana, ngo mubone uko mukorera Imana nyakuri kandi ihoraho, 10.no gutegereza Umwana wayo uzava mu ijuru, uwo yazuye mu bapfuye ari we Yesu, uwo uzadukiza umujinya uzatera.
Uri gusoma 1 abatesalonike igice cya:


text:
Twubakire ku mbaraga zacu (Points forts)
"Ndababwira umuntu wese muri mwe, mbibwirijwe n’ubuntu nahawe, mwe kwifata uko mutari, ahubwo mutekereze mwitonze nkuko Imana yagereye umuntu wese kwizera". Abaroma 12:3
Mbere yuko ijambo ryo gushimangira ububasha bw’ igikorwa (action) bugerwaho umushakashatsi Peter Drucker yavugaga ko kugirango ugire icyo ugeraho, ugomba kwibanda ku mbaraga zawe niza bagenzi bawe, ( se concenter sur ses forces et celles de ses collaborateurs) aho kugirango duhe umwanya intenge nke zacu.
Twese tugizwe n’ imbaraga n’ intege nke.Ntawe uba umuhanga muri byose cyangwa nta nushoboye byose. Twitegereje twitonze umuntu ufite ubuhanga cyangwa ubumenyi mukintu runaka, twazasanga nawe hari ibyo adashoboye cyangwa agiramo intege nke.
Nemeza neza ko ari uko Imana yabishatse. Ntawe ushoboye byose nta n’ umuhanaga muri byose, niyo mpamvu buri wese akenenye undi cyangwa abandi tugakorera hamwe tukuzuzanya. Bibiliya ivuga itya: " Nk ’ uko mu mubiri umwe dufite ingingo nyinshi, kandi ingingo zose zikaba zidafite umurimo umwe muri Kristo, umuntu wese ni urugingo rwa mugenzi we. Kuko dufite impano zitandukanye nk’ uko ubuntu twahawe buri, niba twarahawe ubuhanuzi duhanure uko kwizera kwacu kungana". Abaroma 12:4-6
Dutahure kandi dusobanukirwe imirimo Imana yaduhereye impano / ubushobozi tunabikoreshe neza. Twitinda kubyo tudashoboye cyangwa tudakora neza. Twirinde bishoboka guta umwanya mubyo tudafitiye impano. Hanyuma dushake ibyo abandi bakora neza bafitiye impano tubafashe, tubashyigikire.
Fata umwanya wo gusoma no guhishurirwa bundi bushya Abaroma 12. Uhishurirwe impano Imana yaguhaye, uzikoreshe uko bikwiye aho Imana yagushyize.
Rick Warren


text:
Mu itangiriro Imana: - Irarema
Irabumba
Itanga ishusho
Irategura
Mu buzima bw’umuntu wese hajya habaho itangiriro rya buri kimwe cyose, hari ho iminsi myinshi itandukanye mu buzima bw’umuntu. Iyo rero umuntu ari mu bihe bye by’umunsi wa mbere, ntabwo yabasha gukora iby’undi wageze ku munsi wa kabiri cyangwa uwa gatatu cyangwa uwa kane,...
Reka kumurebera kure kuko haba hari ibyo atabasha gukora muri icyo gihe arimo, ariko hari igihe kimwe buri kimwe cyose kigira igihe cyacyo kikagera.
*UMUNSI WA KABIRI
ITANGIRIRO 1:6-7
Imana ntipfa kurema mu kavuyo, ibanza icy’igenzi aricyo ’umuntu’ maze ibindi ikazabyuzuza muri iyo minsi irindwi.
Umuntu w’Imana azasa n’Imana kuko yabundikiwe n’umwuka w’Imana ariko uwabundikiwe n’isi azasa n’isi.
Iyo umuntu yageze ku munsi wa kabiri we aba yamaze kugira akandi karusho kuko aba yakomeje kwemera ku bundikirwa n’Umwuka w’Imana.
(Uzahabwa ishusho y’icyakubundikiye.)
Ku munsi wa kabiri habaho itandukaniro ry’ibintu:
Arahinduka: iby’Umwuka w Imana amusanga afite mu kumuha ishusho, mu ku mubundikira, mu kumutegura, Bijya ku murongo kuko aba yarakomeje kubundikirwa n’Imana.
*UMUNSI WA GATANDATU
ITANGIRIRO 1:24-31
Ikiranga umunsi wa gatandatu
1) Imana yuzuza ku isi ibigiye bibura byose. Mu buzima bw’umuntu Imana igenda imwuzuza iyo ’wabyemeye’
2) Niho Imana yaremye umuntu mu ishusho yayo irangije imuha umugisha, imuha inshingano.
Nicyo gihe ugaburira ukanaguburirwa, ukigisha ukanagishwa,.. Utangazwa nibyo ushobora gukora utari uziko wakora ariko kuko uba ushobozwa byose na wa mwuka uba ukubundikiye.
*UMUNSI WA KARINDWI
ITANGIRIRO 2:1-3
Imana iteganya ikiruhuko: Imana iha umugisha umunsi wa karindwi, iraweza kuko ariho yarangije imirimo yayo yose.
Imana iteganya ikiruhuko, iteganya n’urupfu kugira ngo umuntu aruhuke imihate yose yo mu isi ariko aherekejwe na ya minsi itandatu yindi.
Mu buzima bwa buri muntu afite igihe cyo kuremwa, kubumbwa no guhabwa ishusho,.. Ariko mu gihe bitaraba haba hakiri ibyiringiro kuko Imana yonyine niyo uzi icyo uzaba cyo mu gihe gikwiriye.
Amen.


text:
Hashize igihe abanyarwanda batari bake basaba ko itegeko nshinga ry’u Rwanda ryavugururwa ariko cyane cyane mu ngingo yaryo y’ijana n’imwe, ivuga kuri manda y’umuyobozi w’igihugu. Mu rwego rwo gusuzuma no kureba niba ubusabe bwabo baturage bushobora kubahirizwa, inteko inshingamategeko imitwe yombi yatangiye gusuzuma icyo kifuzo cya rubanda.
Inteko ishinga-amategeko umutwe w’abadepite ukaba uherutse kugaragaza impinduka zakozwe mu itegeko-nshinga rya Repubulika y’u Rwanda nubwo hagitegerejwe kumenya niba n’umutwe wa Sena uzabyemeza kimwe nabo. Igiteye impungenge kubemera Imana, ni uko mu mpinduka nshya ziboneka muri ryo vugurura ry’itegeko nshinga, Abadepite bahisemo gukuramo interuro ivuga ngo” Tuzirikanye ko Imana Isumba byose kandi Ishobora byose”, ni interuro yari mu itegeko-nshinga ry’u Rwanda kuva ryatorwa n’abaturage ariko kuri ubu bibaye byemejwe gutya ntabwo iyo nteruro yazongera kugaragara mu itegeko-nshinga rya Repubulika y’u Rwanda.
Nyuma yaho Pasitori Ezira Mpyisi abyamaganiye kure, naho Rev. Canon. Dr Antoine Rutayisire akemeza ko ibyo bitabaho, ubu intumwa Pawulo Gitwaza nawe yagize icyo abivugaho agaragaza impungenge atewe no gukurwa mu itegeko-nshinga kw’ijambo”Imana”
Munyandiko yashyize ahagaraga,Apostle Dr Paul GITWAZA yagize ati”Yesu ashimwe cyane Badepite bacu, Maze gusoma inkuru y’icyemezo mwafashe Nk’inteko Ishinga Amategeko (umutwe wa Abadepite), cyo gukuraho interuro ivuga iti: " Tuzirikanye ko Imana Isumba byose kandi Ishobora byose, mu irangashingiro ry’Itegeko Nshinga rivugururwa; Numva binteye ubwoba bwinshi, ndetse n’impungenge mu mutima. Nibajije aba depite murimwe batoye iryo tegeko, icyo bapfa n’Imana cyangwa icyo bayiziza. Birandenga. Biratangaje cyane.
Ubundi ba Depite bacu murashishoza cyane kandi mukadushyiriraho amategeko asobanutse ndetse yubaka, kandi twishimira nk’abaturage. Ariko aha ndabona mutarakoranye ubushishozi musanganywe mukoresha. Tukaba tubasaba ba Depite bacu gushyira Imana imbere ya byose, kuko natwe abaturage muhagarariye tuyishyira imbere. Bityo ibyo bizatuzanira amahirwe menshi n’Imigisha mugihugu cyacu.
Hahirwa Ishyanga Imana ibereye Umwami (Zaburi 33:12).Twongeye kugira umutwaro wo kubasengera cyane. Kandi icyo cyemezo mwafashe, ntitwemezanije namwe mw’Izina rya Yesu Kristo. Turabasaba ngo mwongere musubire muri iryo tegeko. Umwuka Wera abumvishe uburemere bw’icyemezo mwafashe. Turabazirikana mu masengesho kandi turabakunda. Apôtre Dr Paul Gitwaza.
Apostle Gitwaza ati"Hahirwa Ishyanga Imana ibereye Umwami"
U Rwanda ni igihugu cyemera Imana Rurema, dore ko n’abakurambere bemeraga ko Imana ari Rubasha. Ubu mu mazina y’abanyarwanda batari bake humvikanamo ugukomera kw’Imana. yaba umugore, umugabo, umusore cyangwa inkumi bemera ko Imana ibaho. Ese wumva koko ijambo Imana rikwiye kuva mu Itegeko riruta ayandi mu Rwanda ari ryo Tegeko-nshinga rya Repubulika y’u Rwanda?
Abatoye ko byahinduka biragaragara ko bafite akazi gakomeye ko kubisobanurira abanyarwanda n’abanyarwandakazi basanzwe bizera ko Imana ikomeye cyangwa bakubahiriza ibyo basabwa gukora nkuko Apostle Gitwaza n’abandi bakomeje gusaba ko icyo cyemezo cyasubirwamo maze ijambo Imana rigakomeza kuba mu itegeko-nshinga dore ko hahirwa ishyanga rifite Imana kandi akaba ariyo iribera Umwami!


text:
Amacupa yashizemo amazi bayabyaza imitako n’ibindi bikoresho bakabigurisha
Abagize koperative “ IWACU HEZA” yo mu Karere ka Musanze bafata amacupa yashizemo amazi bakayakuramo imitako n’ibindi bikoresho bikabaha amafaranga.
Iyi koperarive ikorera mu Murenge wa Muhoza, igizwe n’umubare munini w’abagore bahoze mu bukene. Bose hamwe ni 27 barimo abagabo babiri.
Urayeneza Germaine, umuyobozi w’iyo koperative avuga ko imitako n’ibindi bikoresho bakora muri ayo macupa abantu batandukanye baba bajugunye, babigurisha bikamaha amafaranga bakikura mu bukene barengera n’ibidukikije.
Agira ati “Kuri twe ariya macupa y’amazi abantu baba bajugunye ni imari ikomeye kuko dufite uburyo budasanzwe tuyakatamo tukayabyazamo imitako, amaherena, udukapu tw’abagore n’ibindi byinshi bifite akamaro karenze kuyajugunya.”
Akomeza avuga ko uwo mwuga watumye babasha kwigurira igitenge n’ibindi bakenera batarinze gutegereza ibyo bahabwa n’abagabo babo. Ahubwo ngo bafatanya n’abo bagabo babo bagateza imbere umuryango.
Avuga ko bagize igitekerezo cyo kubyaza umusaruro amacupa yashizemo amazi nyuma yo kubona ko aho yatawe ahateza umwanda ukagira n’ingaruka ku bidukikije.
Agira ati “Hari n’igikombe twegukanye ku rwego rw’igihugu cyatanzwe n’Ikigo cy’igihugu gishinzwe kwita ku bidukikije (REMA) nyuma y’uko twari twakoze ameza muri ziriya mpapuro mukunze kubona abantu bajugunye.”
Ibikoresho bakora mu macupa y’amazi banabijyanye mu imurikagurisha ryateguwe n’Urugaga rw’abikorera mu Ntara y’Amajyaruguru (PSF) ryatangiye tariki 25 Ugushyingo kugeza tariki ya 05 Ukuboza 2016.
Mujawamariya Hillary ni wabonye ibyo abo bagore bakora, yatunguwe n’uburyo amacupa y’amazi yajugunywe abyazwamo umusaruro kandi atongeye gusubizwa mu ruganda.
Agira ati “Ariya macupa y’amazi tujugunya mbonye ko ashobora kubyazwamo umusaruro ari uko ngeze muri iri murikagurisha ry’ibikorerwa iwacu mu Rwanda.”
Usibye kuba bakora imitako n’ibindi bikoresho mu macupa yashyizemo amazi, banakusanya ibindi bintu biba byajugunywe birimo impapuro n’utuyiko rwa parasitiki nabyo bakabikoramo imitako.
Koperative IWACU HEZA yatangiye gukora mu mwaka wa 2011. Muri 2014 nibwo ibikorwa byayo byatangiye kumenyekana maze na REMA iyiha igihembo maze abayigize kibatera imbaraga zo kurushaho gukora.
Ibitekerezo ( 2 )
Ndabashimiye uburyo mutugaragarije ibyo mukora.
Mfite icyifuzo cy’uko mwatugezaho address yanyu kuburyo umuntu akeneye bimwe mubyo mukora yabibona.
iyi cooperative umuntu yayigeraho ate ngo nawe abyige cg ajye abashakira aya macupa Dore ko abantu batari bazi agaciro kayo!


text:
Igisubizo: Satani akunzwe gufatwa mu buryo butandukanye; hari abamufata nk’umugani, abandi bakamufata nk’akantu gafite amahembe kirirwa kongorera abantu ngo bacumure. Bibiliya itubwira neza Satani uwo ariwe, itubwira n’aho ahuriye n’ubuzima bwacu. Muri make, Bibiliya ivuga ko Satani ari umumalayika wirukanwe mw’ijuru kubera ibyaha bye, ubu akaba ari umwanzi w’Imana, akora iyo bwabaga ngo ahagarike buri kintu cyose Imana ikoze.
Satani ubundi yaremwe nk’umumalayika. Yesaya 14:12 havuga ko atarirukanwa mu ijuru, Satani yitwaga Lusifero. Ezekiyeli 28:12-14 ho hatubwira ko yaremewe kuba umukerubi, kandi ko ashobora kuba ariwe wari Malayika urusha abandi bose ubwiza. Yageze aho rero yuzura ubwibone kubera ubwiza n’icyubahiro yari afite mu bandi bamalayika, ashaka kwizamura ngo yicare hejuru y’Imana (Yesaya 14:13-14, Ezekiyeli 28:15, 1 Timoteyo 3:6). Ubwibone bwa Satani nibwo bwamwirukanishije mu Ijuru. Yesaya 14:12-15 hasubiramo amagambo Satani yaba yaravuze yivumbura, aho yivuga cyane (“nza”). Kubera kwigira ishyano, Imana yahise imuca mu ijuru.
Satani ubwo yahise ajugunywa ku isi, ahageze yihindura umutware wayo, umwami utegeka ikirere (Yohana 12:31, 2 Abakorinto 4:4, Abefeso 2:2). Yirirwa arega abakristo (Ibyahishuwe 12:10), aboshya (Matayo 4:3, 1 Abatesalonika 3:5) kandi abashuka (Itangiriro 3; 2 Abakorinto 4:4; Ibyahishuwe 20:3). Izina yahawe amaze gucibwa mu ijuru, Shitani, rivuga “umwanzi” cyangwa “ikigomeke”. Ubundi rero Bibiliya ikanamwita “sekibi”.
Nubwo ariko abizi ko yaciwe mu ijuru, nanubu akomeza kugerageza kwishyira hejuru y’Imana. Yigana ibyo Imana ikoze byose, ashaka ko isi imuramya nk’uwabikoze, ari nako arema uruguma ku migambi y’Imana. Satani niwe nyirabayazana w’ubuyobe bwose bwo mu mwuka. Akora iyo bwabaga ngo asenye cyangwa aburizemo imigambi y’Imana, abangamire abayikunda. Ariko rero, urwe rwarangije gucibwa, kuko hari umunsi azajugunywa mu nyanja itazima (Ibyahishuwe 20:10).
Ikibazo: Satani ninde?
Igisubizo: Satani akunzwe gufatwa mu buryo butandukanye; hari abamufata nk’umugani, abandi bakamufata nk’akantu gafite amahembe kirirwa kongorera abantu ngo bacumure. Bibiliya itubwira neza Satani uwo ariwe, itubwira n’aho ahuriye n’ubuzima bwacu. Muri make, Bibiliya ivuga ko Satani ari umumalayika wirukanwe mw’ijuru kubera ibyaha bye, ubu akaba ari umwanzi w’Imana, akora iyo bwabaga ngo ahagarike buri kintu cyose Imana ikoze.


text:
Abayobozi b’ishuri rikuru ry’ubuhinzi, uburezi n’ikoranabuhangarya rya INATEK baravuga ko iryo shuri rimaze guha ubumenyi abantu ibihumbi bine na 390 mu myaka 11 iryo shuri rimaze rikinguye imiryango mu mujyi wa Kibungo.
Ibi babivuze ubwo iri shuri ryatangaga impamyabumenyi ku nshuro ya gatanu, aho abarirangijemo 652 bahawe impamyabumenyi ariko abayobozi baryo bakemeza ko icyo bashyize imbere atari umubare w’abo baha impamyabumenyi gusa, ahubwo ngo ari akamaro abahize bazimarira n’icyo bazamarira igihugu muri rusange.
Ubuyobozi bwa INATEK buvuga ko icyo iri shuri rishyize imbere ari uguha ubumenyi abaryigamo bwatuma bazigirira akamaro bakakagirira n’igihugu muri rusange bakiteza imbere nk’uko perezida w’inama y’ubutegetsi yaryo professor Jean Jacques Mbonigaba Muhinda yabivuze agira ati “Icyo dushyize imbere si umubare w’abanyeshuri gusa, ahubwo icyo aba banyeshuri bazigezaho n’icyo bazamarira igihugu muri rusange.”
Iri shuri ryashinzwe mu 2003 ngo ryatangiranye intego yo gufasha abatuye intara y’Iburasirazuba kubona aho bakomereza amashuri nyuma y’ayisumbuye, ariko bakiga ibyatuma bongera umusaruro mu by’ubuhinzi bukorerwa cyane muri iyo ntara.
Niyonsaba Emmanuel warangije mu ishami ry’iterambere ry’icyaro no guteza imbere umusaruro w’ukomoka ku buhinzi bita agri-business agira ati “Njye nifuza kuzamura ubumenyi ku mikoreshereze y’amafumbire no kubyaza ubutaka inyungu nyinshi kuko bigaragara ko ubutaka bwacu butabyazwa umusaruro nk’uwo bushobora gutanga.”
Uyu Niyinsaba avuga ko abaturage bateze izi mpinduka ku bahawe ubumenyi mu ishuri nka INATEK kandi nabo ubwabo bikabateza imbere nk’abize ubwo bumenyi bwo guteza imbere ababa mu cyaro bagendeye ku bihaboneka.
Niyonsaba yavuze ko hari aho bagerageje nk’abanyeshuri murenge wa Mugesera mu buhinzi bw’inanasi kandi ngo byagize impinduka nziza ku musaruro mwinshi cyane wiyongereye.
Ubuyobozi bw’iri shuri bwavuze ko hakiri intambwe ikeneye guterwa mu kurushaho kunoza uburezi kugira ngo abaharangije barusheho gutanga umusaruro. Prof Mbonigaba Muhinda yagize ati “N’ubwo hari icyo twishimira tumaze kugeraho, haracyakenewe guhuza imyigire n’imyigishirize n’ibyo abantu bakeneye ku isoko ry’umurimo no mu buzima nyabwo butari ubwo mu ishuri ngo batere imbere.”
Ishuri rikuru ry’ubuhinzi rya Kibungo INATEK ritanga ubumenyi mu mashami y’uburezi, ubumenyi, ikoranabuhanga, n’iterambere ry’icyaro ririmo amashami menshi.


text:
Ibintu bitandatu umushumba agomba kuba byo! (Igice cya 1)
« Umunyabyaha ahunga ari ntawe umwirukanye, ariko umukiranutsi ashira ubwoba nk’ intare » (Imigani 28 :1)
Iyi ni imvugo rusange ikubiyemo ibintu icyenda bikurikira biranga umushumba. Ariko rero, umushumba agomba kuba inyangamugayo mu buryo bubiri bwihariye.
1.Agomba kuba inyangamugayo mu maso he bwite. Icyaha kiduhindura ibigwari twese. Niba umuntu adatanga icyacumi, ni gute azashira amanga ku kubwiriza ku cyacumi? Niba umuntu atirinda, agomba kuba umufarisayo ngo abwirize abandi kwezwa. Kugira igipimo cyo hejuru cy’ imyitwarire myiza bidushoboza kubwiriza abandi kugira igipimo cyo hejuru cy’ imyitwarire myiza.
2.Agomba kuba inyangamugayo mu maso y’abandi. Abaheburayo 12:13 haravuga ngo: “Muharurire ibirenge byanyu inzira zigororotse, kugira ngo ikirenge gicumbagira kidakuka rwose ahubwo gikire”.
Abantu b’ ibirema bakenera inzira iringaniye, itagoye gucamo, ngo bashobore guhita. Iyo bagerageje guca mu nzira mbi, babasha kwitura hasi ka kaguru karemaye bakagahuhura. Umubwiriza agomba guharurira ibirenge bye inzira zigororotse, ngo azigenderemo. Kubw’ ibyo, abanyantege nke bamukurikiye ntibazasitara kubera intambwe ze. Ahubwo, bazahanga amaso urugero rwe, maze ugucumbagira kwabo gukire.
Abashumba ntibakwirinda ababarega. Ariko ikirego kirushaho kuryama iyo ari ukuri. Paulo yabwiye Timoteyo ngo, “Ube icyitegererezo cy’ abizera ku byo uvuga no kungezo zawe no ku rukundo, no ku kwizera no ku mutima uboneye” (1 Timoteyo 4:12). Ba Inyangamugayo.
Birakomeza ntuzacikwe n’ igice cya kabiri...


text:
Wemere kwibira ku kidendezi cy’amaraso ya Yesu, urakira ibyaha
……bukeye uwo muja abwira nyirabuja ati” icyampa data buja agasanga umuhanuzi w’isamariya yamukiza ibibembe!”2Abami 2:3
Izi nkuru buri gihe ziza zigamije kubwira abantu inkuru zo guca bugufi bakemera agakiza kabasha kubakiza ibyaha hano bihagarariwe n’ibibembe. Ikindi baba bashaka kuvuga uburyo umuntu ashobora kuba akomeye yubashywe nk’uko Namani yari ameze ariko afite inenge y’ibibembe, nta rwego na rumwe umunyabyaha yageraho ngo akizwe n’ikindi kitari ukwemera guca bufi ngo yuhagirwe n’amaraso ya Yesu abone gukizwa.
Iyo usomye ijambo ry’Imana bakubwira ukuntu Namani yari umuntu ukomeye kuko yari umugaba w’ingabo z’umwami w’I Siriya kandi ngo yagiraga n’amahirwe yo kuba umutoni kuri shebuja nabyo bitoroshye na gato, ibi byose byari bitaramuhesha uburenganzira cyangwa se ububasha bwo gukira ibibembe.
Nubwo yari yari afite afite ububasha mu ngabo z’Abasiriya, akora ibyo ashatse, akica umwe agakiza undi kuko Bibiliya ivuga ko yari umunyamaboko, umunyacyubahiro, mbese yari intwari kandi Ngo Uwiteka nawe yajyaga ahesha abasiriya kunesha ku bwe.
Ibi byose bigaragaza ko Namani atari yoroshye mu by’ubu buzima, ariko yari afite ikibazo gikomeye cy’ibibembe.
Imana ni nziza ukuntu yanyujije igisubizo mu gakobwa k’akaja kakamurangira kujya iwabo muri Isirayeli ko hari Imana yabasha kumukiza ibibembe.
Namani ageze muri Isirayeli yazanyemo ako kwihagararaho nk’uko bikunda kuba no kub’iki gihe, ukababwira agakiza bakakumva ariko wabereka inzira yako, bagahita bahonga mu maso. Namani nawe bamubwiye ko ari bukire arishima ariko Elisa amubwiye inzira bicamo ko agomba kwibira karindwi arikomeza, icyakora yagize amahirwe yari yajyanye n’abagaragu beza bamugira inama yemera kubikora arakira.
Mbese iyo uyu Namani yanga kumvira umuhanuzi w’Imana Elisa byari kugenda bite? Birashoboka ko yari gusubirirayo aho adakize indwara ye, nubwo byagoranye ariko umuntu ukomeye nk’uyu mugabo yemeye guca bugufi arumvira arangije ajya kwibira muri uyu mugezi nuko akira indwara ye.
Reka nkubwire uwo waba uri we wese, ntugakore ikosa ryo kugendana ibibembe kandi Yesu yaramennye amaraso ye, abantu birirwa bibiramo bakira, wowe ukajya gusenga ukabitahana, kandi amaraso yaramenetse.
Ni byiza rero kwemerera ijambo ry’Imana rigakorera mu mutima wawe , ukemera kwihana niba hari ibyo usanze bidatunganye.
Birababaje kugendana ibibembe imyaka myinshi kandi umuti uhari, nta kiguzi, nta kindi ni ukwizera gusa igitambo cy’Umwana w’Imana.
Ndakwifuriza kwemera ukibira mu kidendezi cy’amaraso ya Yesu, ugakurwaho ibyaha byose, ukaba icyaremwe gishya, ukinjira muri Kristo kuko abari muri we nta teka bazacirwaho. Abaroma 8:1


text:
Umujyi wa Kigali ugenda waguka ijoro n’amanywa, bityo uduce turi mu nkengero zawo tukagenda turushaho guturwa n’abimukira, ba kavukire bamwe bakabura iyo berekeza, kubera ko ngo baba barahawe amafaranga bita intica ntikize.
Umurenge wa Muyumbu ho mu Karere ka Rwamagana, uhana imbibi n’Akarere ka Gasabo na Kicukiro mu Mujyi wa Kigali, ni agace kari guturwa cyane muri iki gihe, bikaba bigoranye kuba wahabona umuntu ukubwira amateka mpamo yaho kuko ba kavukire benshi usanga batakihabarizwa.
Uyu murenge ugizwe n’ibice bibiri, icy’icyaro aho benshi muri ba kavukire bajya gutura ndetse n’icy’umujyi aho usanga habarizwa abimukira benshi kubera ko bagerwaho n’ibikorwaremezo byinshi birimo amazi, imihanda, amashanyarazi, n’ibindi ku buryo bworoshye.
Nshimiyimana Léonidas, umwe mu bimukiye ku Muyumbu yagize ati “Nahoze ntuye mu Karere ka Gasabo ahitwa i Gacuriro baratugurira bahashyira imidugudu, tuza kugura inaha kuko ariho hari hahendutse, abahoze bahatuye bamwe baguze ahandi abandi baracumbitse.”
Kamana Bosco na we wahoze atuye mu mujyi wa Kigali ari na ho akorera imirimo ye ya buri munsi avuga ko aka gace gatuwe n’abantu baturuka ahantu hatandukanye.
Yagize ati “Muyumbu navuga ko ituwe n’u Rwanda rwose kubera ko uhasanga abantu baturutse mu turere dutandukanye. Ba kavukire ni bake cyane kandi nabwo mu bice by’icyaro cyane.”
Ba kavukire ba Muyumbu bagiye gutura he?
Ba kavukire basigaye muri Muyumbu, bavuga ko abo bahoze baturanye bamwe bagiye gutura mu Mutara, Bugesera n’ahandi. Ariko kandi ngo hari n’ababuze aho berekeza kubera ko amafaranga bagurishije ubutaka bwabo yababanye iyanga.
Mukakibibi Marie, afite umuvandimwe wagurishije isambu yose yari afite, abura ahandi agura.
Yagize ati “Hari musaza wanjye yagurishije umugabane we ashiduka wose yarawumaze. Ubu araho ntafite aho kuba, kandi hari n’abandi bagiye bagurisha ubu babuze aho kwerekeza kuko bagurishije amafaranga make atabasha kugura ahandi.”
Mutiganda Léonard avuga ko ba Kavukire ba Muyumbu bagiye gutura kure.
Ati “Ntiwagurisha ku Muyumbu ngo ujye gutura mu Mujyi, abagurishije bagiye gutura mu Mutara, Bugesera, Ngoma n’ahandi kure.”
Umukozi w’Umurenge wa Muyumbu ushinzwe kubungabunga ubutaka, ibikorwa remezo n’imiturire, Batagaruka Ferdinand avuga ko umuturage wese yemerewe gutura aho ashatse.
Yagize ati “Biteganywa n’itegeko Nshinga, ingingo ya 21 ivuga ko umuturage yemerewe gutura ahantu ashatse mu gihugu. Kuva i Muyumbu si ukuva mu Rwanda. Umuturage uhavuye wenda hari n’igihe ashobora kubaho neza, icyo si ikibazo. Icyo tureba ni uko umuturage uje gutura i Muyumbu abaho neza.”
Batagaruka yakomeje avuga ko umuturage ugurishije ubutaka, abanza kumugenzura neza akamenya aho ashaka kwerekeza.
Ati “Iyo umuntu agurishije ubutaka bwe ndamubaza nti ugiye he? Nawe akambwira ati ‘Naguze isambu iruta kariya kabanza nari ndimo k’amafuti, abanyakigali bampaye ayuzuye ngiye guhinga urutoki’. Icyo gihe mba nziko ibyo itegeko riteganya mbikoze nk’umuyobozi ndetse n’ugurishije na we agiye ahantu heza.”
Akomeza avuga ko kugura no kugurisha ari ubushake bw’umuturage, igiciro nacyo ngo ni abaturage bakiyumvikaniraho, kuko ubuyobozi bw’Umurenge wa Muyumbu budafite ubushobozi bwo kugena igiciro cy’ubutaka kuri metero kare.
Umurenge wa Muyumbu uri mu yahoze ari segiteri Muyumbu muri Komini Bicumbi, Perefegitura ya Kigali Ngali, ugizwe n’Utugali dutanu n’imidugudu 35, ukaba utuwe n’abaturage basaga ibihumbi 24.


text:
Rulindo: abakiri bato barasabwa kugira umuco wo kuzigama hakiri kare.
Kuzigama, ni gahunda Leta imaze igihe yigisha abaturage kuko bifasha kwiteganyiriza mu gihe kizaza. Abanyeshuri n’abarezi bo ku rwunge rw’amasuri rwa Masoro babihaweho umuhigo n’umuyobozi w’Akarere ka Rulindo Kangwagye Justus ,ubwo bizihizaga umuhango wo gusoza icyumweru cy’uburezi gaturika cyasojwe kuri uyu wa 6 Kamena 2014.
Kangwagye Yasabye abanyeshuri ko bakwiye gutegura ejo hazaza habo hakiri kare, batangira kwizigamira. Asobanura ko badakwiye kujya basesagura ibyo bahabwa n’ababyeyi babo kuko bagize ubushake babigeraho bakagabanya kurya bombo, bakagira amafaranga babika mu gihe bagurishije amatungo magufi nk’inkwavu.
Umuyobozi w’aka karere kandi avuga ko umuhigo yabahaye wo kuzigama, nyuma y’umwaka akarere kazahemba umunyeshuri wazigamye amafaranga menshi kurusha abandi akazahabwa angana n’ayo azaba yarazigamye. Umwarimu nawe uzaba ufite abana bazigamye amafaranga menshi ngo azabihemberwa.
Nyinawumuntu Domithile, ayobora urwunge rw’amashuri rwa Masoro, avuga ko Ku bijyanye n’umuhigo bahawe wo gutoza abana kuzigama, bagiye kubishyiramo imbaraga babiganiriza ababyeyi n’abana kenshi .
Padiri Habimana Etienne, padiri mukuru wa paruwasi ya rutongo, iki kigo giherereyemo avuga ko kiriziya gaturika ifite inshingano mu burezi ikaba igira uruhare mu guharanira uburezi bufite ireme. Muri gahunda zabo nka kiriziya, ngo bakaba basanganywe umuco wo kwigisha abakirisitu gahunda z’iterambere bakaba bazahera kuri izo gahunda basanganywe bigishe urubyiruko n’abana umuco wo kuzigama.
Musengimana Philomene, wiga mu mwaka wa 2 wisumbuye mu rwunge rw’amashuri rwa Masoro. Avuga ko atari asanzwe yita ku guteganyiriza ejo hazaza he. Nyuma y’inama bagiriwe, ngo agiye gutangira kujya abika buri giceri azajya abona ,kuko kuzigama yumvise ko bishobora kugeza umuntu kuri byinshi .
Iyi gahunda yo gusoza icyumweru cy’uburezi gaturika yaranzwe na gahunda zitandukanye harimo no gutaha ikibuga cy’imikino cyubatswe hafi y’ishuri ry’urwunge rw’amashuri rwa Masoro.
Iki cyumweru cyatangijwe tariki 28 Gicurasi 2014, gisozwa tariki 6 Kamena. Iki cyumweru cyahawe insanganyamatsiko igira iti” Tumurikiwe n’urugo rw’inazareti, ishuri ryacu turigire umuryango wacu”


text:
Byavugiwe mu gikorwa cy’ubukangurambaga kuri kanseri y’ibere no gupima abagore n’abakobwa iyi ndwara kugira ngo bamenye uko bahagaze, cyabaye kuri uyu wa 11 Ugushyingo 2016.
Icyo gikorwa cyireba kireba ahanini abafite imyaka 35 no hejuru yayo kuko ngo ari bo ikunze kwibasira.
Dr Uwinkindi François, umukozi w’Ikigo cy’igihugu cyita ku buzima (RBC) ukuriye gahunda yo kurwanya kanseri, avuga ko hari ibimenyetso byihariye bigaragaza kanseri y’ibere.
Agira ati “Mu bimenyetso bikomeye harimo utubyimba tudasanzwe mu ibere, imoko itebera, kubona ibintu by’uruzi biza mu ibere utonsa no kubona ibere ryahishije.
Umuntu ubonye kimwe muri ibi bimenyetso yakwihutira kujya kwa muganga.”
Akomeza avuga ko mu Rwanda buri mwaka hagaragara abantu 600 bafite kanseri y’ibere. Kandi ngo 60% muri ntibakira, bazira kutivuza kare kuko ngo iyo bitinze ijya mu bindi bice by’umubiri kuyivura ntibikunde.
Igikorwa cy’ubukangurambaga kuri Kanseri cyateguwe n’umuryango wigenga wita ku buzima (SFH) ku bufatanye na MINISANTE.
Uwitwa Jacqueline, wari waje muri icyoi gikorwa kwipomisha, avuga ko yaje kubera ibimenyetso byamugaragayeho.
Agira ati “Nabonaga imoko y’ibere ryanjye yatebeye kandi ngo ari kimwe mu bimeneyetso bya kanseri.
Naje rero ngo bandebere niba ari kanseri kuko n’ubu numvamo umusonga, bityo nivuze hakiri kare kuko gutinda ngo bidatanga amahirwe yo gukira.”
Mugenzi we witwa Mukashyaka Veneranda avuga ko iki gikorwa ari ingenzi.
Agira ati “Iki gikorwa n’ingirakamaro ku buzima bwacu kuko batubwiye ko iyo umuntu yipimishije atararemba avurwa agakira mu gihe twari tuzi ko urwaye kanseri aba ategereje urupfu gusa.”
Kwizera Bosco ushinzwe ibikorwa muri SFH, avuga ko uwo basanganye ibimenyetso by’iyi ndwara agirwa inama.
Agira ati “Uwo basanganye ibimenyetso byayo agirwa inama ndetse abaganga bakaba bamwohereza ku bitaro bivura kanseri kandi iyo imenyekanye kare aravurwa agakira”.


text:
Ijambo riva ku Mana nicyo gusa ukeneye.
“Ageze hafi y’inzu, uwo mutware w’abasirikare amutumaho incuti ze
ati’Nyagasani ntiwirushye, kuko bitankwiriye ko winjira mu nzu yanjye: nicyo gitumye ntekereza ko bitankwiriye ko nza aho uri ubwanjye; ahubwo tegeka nuko umugaragu wanjye arakira.’” (Luka 7:6-7).
Nk’uko tubibona muri icyo cyanditswe twafunguje, usirikare w’umuroma, wari
ufite umugaragu wenda gupfa yinginze abayobozi b’abayuda gusaba Yesu ngo
akize umugaragu we. Amenye ko Yesu ari mu nzira aza iwe, yoherereza
ubutumwa Umwami Yesu agira ati: “Ntukwiriye kuza hano Mwami! Ahubwo vuga
ijambo gusa umugaragu wanjye arakira.” Agendeye ku kwizera kw’uwo
musirikare, Umwami yavuze ijambo ryo gukiza indwara maze umugaragu w’uwo
musirikare ahita akira ako kanya.
Ikindi gihe, umugore yaraje yinginga Yesu ngo akize umukobwa we wari ubaswe
n’umudayimoni (Mariko 7:25). Umwami yaramubwiye ati: “….igendere, uwo mudayimoni yasohotse mu mukobwa wawe” (Mariko 7:29). Yabivuze mu mpitagihe: “umudayimoni yarangije gusohoka mu mukobwa wawe!” Iki nicyo uwo mugore yari akeneye kumva gusa, kandi yahise amenya ko umukobwa we yamaze gukira. Ari uwo mugore ari n’uwo musirikare w’umuroma ntawashidikanije cyangwa ngo aburanye amagambo y’Umwami; ahubwo bakoresheje ukwizera kwabo bagendera kuri ayo magambo y’Umwami.
Uku ni ko nawe ukwiriye gufata Ijambo ry’Imana. Ijambo ry’Imana rihora
rihamye mu ijuru (Zaburi 119:89), ku bw’ibyo ntirijya rineshwa. Ni ryo ryonyine ukeneye ngo ugire ubutsinzi no kuzamurwa mu buzima. Inshingano zawe ni ukuryizera maze ukarigenderaho.
Dutanze urugero, Ijambo ry’Imana rivuga ko Imana yakugize umukiranutsi (2
Abakorinto 5:21), byizere maze uhore watura ubukiranutsi bwawe. Ntacyo bivuze ko rimwe na rimwe wumva hari ikigucira urubanza; n’aho byabaho uba ukiri ugukiranuka kw’Imana muri Kristo Yesu. Uko kuri, uko kuri kwarangije guhama mu ijuru, kandi uko ukomeza kukwatura, ni ko gushinga imizi mu buzima bwawe.
IsengeshoData
Mwiza, ndagushima ku bw’imbaraga z’Ijambo ryawe n’ubushobozi bwaryo bwo
guhindura umwuka wanjye, ubugingo bwanjye ndetse n’umubiri wanjye. Ndatura ko ibihe byose, Ijambo ryawe ry’ukuri rihamye mu buzima bwanjye, rinyobora mu nzira y’ubushake bw’Imana bukwiriye ku buzima bwanjye. Ngendera mu mbaraga, mu buzima bwiza no mu butsinzi none, kuko ngendera mu Ijambo ryawe, mu Izina ry’Umwami Yesu. Amen.
Gucengera Ijambo:
Yesaya 55:10-11
Imigani 4:20-22


text:
Rubavu ni kamwe mu turere tuzwiho guhinga ibirayi, ariko kuri ubu mu duce dutandukanye ikiro cyabyo kiragura amafaranga 300, kivuye kuri 200 cyariho mu ntangiriro z’umwaka.
Mu Mujyi wa Musanze kiragura hagati ya 260 na 300, mu mezi atatu ashize cyari hagati ya 180 na 240.
I Huye ikiro cy’ibirayi ahitwa i Tumba, kiragura 350,mu gihe mu mezi atatu cyaguraga 240 kigenda cyurira umunsi ku munsi.
I Rusizi mu isoko rya Kamambe ni 350, ariko mu duce tumwe ni 380 kandi mu mezi abiri ashize cyari hagati ya 280 na 300.
I Nyaruguru aheraga ibirayi mu misozi iri hafi y’ishyamba rya Nyungwe, ikiro cy’ibirayi kiragura hagati ya 220 na 250, mu gihe nko mu isoko rya Rwamagana mu Ntara y’i Burasirazuba kiri kugura 350.
Mu Mujyi wa Kigali nk’i Nyamirambo hamwe na hamwe ni 330, mu Gitega kiragura 340, ku Gisozi ni 300.
Umwe mu baturage batuye i Nyamirambo,yatangarije IGIHE ko hashize amezi abiri adakoza ibirayi mu kanwa kandi ari byo yakundaga kurya.
Yagize ati “Ibirayi birahenze cyane bisigaye ari iby’abifite kuko ibiciro byabyo birazumuka umunsi ku munsi. Bituma twibaza impamvu zabyo. Ubu nsigaye nirira umuceri gusa ni wo ugerageza kugura make.”
Mwangange Jeanne utuye mu Murenge wa Gisenyi mu Karere ka Rubavu aherutse gutangariza IGIHE ati “Ubu kurya ibirayi bisigaye bimeze nko kurya inyama kuko ni imbonekarimwe, ibaze kuba n’abacuruzi bo hasi basigaye batinya kubirangura umuturage w’ubushobozi buke we urumva byagenda gute?
Ibura ry’imbuto, imyuzure yabaye mu turere tumwe na tumwe tw’igihugu mu bihembwe bishize cyane cyane uduhingwamo ibirayi mu Majyaruguru n’u Burengerazuba, kohereza umusaruro wabonetse mu bindi bihugu, abantu bashobora kubika umusaruro bakawuzana ari uko ibiribwa bihenze, ni zimwe mu mpamvu zatumye ibiciro by’ibirayi bizamuka ku gipimo cyo hejuru ku masoko yo hirya no hino mu gihugu.
Ibi byatangajwe n’Umunyamabanga wa Leta Ushinzwe Ubuhinzi muri Minisiteri y’Ubuhinzi n’Ubworozi, Tony Nsanganira kuri uyu wa Kane ubwo yari abajijwe impamvu zaba zaratumye ibirayi bibura ku isoko.
Yagize ati “Ibi byose iyo ubihurije hamwe usanga umusaruro utarabaye mwiza nk’uko twawifuzaga, ariko n’ingamba zirahari zaba iz’igihe gito n’igihe kirekire kandi turizera ko bizongera gusubira ku murungo ari nako dukomeza guhangana n’ihindagurika ry’ibihe hakorwa amatarasi n’ubundi buryo bwo gufata ubutaka kugira ngo amazi adakomeza kwangiza umusaruro.”
Hari abahinzi b’ibirayi kimwe n’ababigurisha baherutse kubwira IGIHE ko izamuka ry’ibiciro rishingiye ahanini ku ngorane zagaragaye mu ihinga ry’ibirayi bigatuma n’umusaruro uba muke noneho n’ubonetse ugahenda.


text:
Umu Pasitori wawe ni nde? ( who is your Pastor?)
Umurimo w’umupasiteri ni umurimo wo kuyobora intama, ni umurimo wo kumenya ubuzima bwazo, ni umurimo wo kumenya aho aziragira. Umupasteri agereranywa n’umwungeri w’intama. Ariko turareba umupasiteri n’umuganga (docteur). Mu bihugu byateye imbere, buri muryango wose uba ufite dogiteri (family doctor). Ushatse wamwita personal doctor (umuganga wanjye ku giti cyanjye).
Uyu muganga inshuro nyinshi aba azi uko ubuzima bw’umuryango abereye dogiteri buba bumeze. Aba afite icyo bita mu cyongereza Record za familles. Kuburyo umuganga ashobora kuvura umwana ahereye ku bintu byanditse bireba umuryango w’Umwana. Iyo rero umuryango ugize ikibazo uterefona docteri haba ari mwijoro haba ari ryari, docteur niwe ubazwa ubuzima bw’uwo muryango.
Turebye rero uko ikibazo kibaza, umupasteri wawe ni nde? Bamwe bashobora guhita basubiza ngo pasiteri we ni umupasteri umuyobora mu rusengero, ariko siko biri pasteri ukuyobora mu rusengero gusa ni pasiteri murwego rwa position. ( umwanya). Ariko nagirango tuvuge Pasteri w’umuntu uko aba akwiye kuba:
Ni umupasteri ushyira ikibazo cyawe uko kimeze kose. Afite inshingano zo kukugira Inama no kukumva. Ni umupasteri usangira nawe ubuzima bwa buri munsi, kandi ugomba kumukingurira umutima wawe yarangiza akawumenya bityo akakugira Inama.
Ni umupasteri ushyira ibikurwanya akabyumva akamenya uko agusengera kandi akamenya uko akwingingira Imana.
Ni umupasiteri wifitemo ikizere cyuko umubwiye ibyawe akumva kandi akakugirira ibanga atasandaza ibyo wamubwiye (confidentiality). Docteri mu bijyanye n’umwuga akora agomba kugirira ibanga umurwayi we, iyo atari ibyo akurwa mukazi. Hari abapasiteri batamenya kubika intege nke z’abakirisito ahubwo ugasanga ni magambo yarakwirakwije intenge nke z’umukirisito we, ibi nibyo bita unprofessional ( kutamenya umwuga wawe).
Hari abantu benshi bagumana ibyaha mu mitima yabo kuko babuze muganga (umupasiteri). Njyewe nfite umupasiteri umwe nshyira ibyanjye byose yarangiza akangira inama, hari igihe numva ntakwiye kumubwira iki cyangwa kiriya ariko nyuma ngasanga naba ndimo nihobya kuko niwe Imana yampaye kugirango ambere the Pastor.
Kuki abantu bameze nk’Intama zitagira umwungeri?
Nibyo koko dufite Yesu nk’umwungeri mukuru wacu kandi niwe koko dukwiriye gushyira imitwaro yacu ariko na Bibiliya iravuga ngo twikorerane imitwaro yacu, hari naho ivuga ngo nimwaturirane ibyaha byanyu kugirango mukizwe. Ntabwo Imana yavuze ngo nituyaturire ibyaha nubwo ariyo twaturira ariko burya twebwe tubanza kubyaturirana. Abantu rero bameze nk’Inama zitagira umwungeri kuko abungeri bahuze, ntibaboneka, bari mu gushakisha ubuzima.
Intama ntabwo zibafitemo ikizere, iyo zibegereye imwungeri icye ni urukoni, amagambo akarishye, nta bihumuriza . Umunsi umwe naganiriye n’umuntu wasubiye inyuma mubajije impamvu atagarutse dore uko yanshubije: “hari amatorero amwe, iyo uvunitse akaguru kamwe, n’akandi baragahuhura”Ubwo wagaruka kandi uwari ukwiye kukunga ariwe ukuvunaguye?.
Mbese Umupasiteri akwiriye kugira umupasiteri
Hari abantu bibeshya ko kuba Pasiteri bivuga kuba umukiranutsi cyangwa ko uvuye muri kamere muntu, oya umupasiteri nawe akeneye muganga (pasiteri wundi). Akeneye undi mupasiteri abwira intambara ze kandi yarangiza akamubwira ibibazo ahurira nabyo mubuzima. Ntamuntu ushobora kwibera umuyobozi, ahubwo umuntu wese akeneye umuyobora, kuko kwiyobora ubwawe bishobora gutuma wisanga mugihanda bwihebe cyangwa wisanga muruhavu (ditch ). Abapasiteri nabo bakeneye umubasiteri. Dore uko Umupasiteri w’umunyakanada witwa Dave yabivuze: Niba udafite umupasiteri biragoye ko nawe uba pasiteri w’abandi. Kuko niba udafite uwo usanga wagize integer nke cyangwa ufite ibibazo mu muririmo, nawe ntawuzagusanga.
Niba udafite uwo ukingurira umutima, Imana nayo ntiyakwemera ko hari ugukingurira umutima. Ndi umupasiteri mwiza kuko nanjye mfite umupasiteri mwiza. Ni ukuvuga ko nyobora uko nyobowe. Uku ni ukuri benshi bayobora uko bayobowe, niba udafite urugero rwiza ukurikira, ni gute waba urugero. I am the model because I have the model. Ndi urugero kuko mfite urugero. Paulo we yaravuze ngo mugere ikirenge mucyanje nkuko nanjye nageze icyange mu cya Kirisito.
Inama
Shaka umupasiteri wuzuye ubuntu n’ubwenge muzajya muganira burigihe umukeneye
Ntugahishe intege nke zawe kuko kuzihisha arirwo rupfu rwawe.
Ntugatinye ko umuntu amenya ibyawe kuko nubwo atabimenya Imana yo irabizi
Nkuko udatinya kubwira muganga indwara iteye isoni niko udakwiye gutinya kuvuga uburwayi bwawe bw’umwuka umwizerwa wagufasha muri ubwo burwayi kuko kwatura kwawe niko gukira ariko uhisha intege nke ze ( weakness) ntabwo ashobora kuba umunyambaraga. Paulo we yirata intenke ze nke kugira ngo imbaraga za Kristo zuzurire muri we. Ntabwo Imbaraga za Kristo zuzurira mu muntu w’indyara. Ahubwo zuzurira mu munyakuri.
Ntukagende uru rugendo wenyine, kuko na Yesu ntiyatumye umwe ahubwo yatumye babiri babiri.
Pastor Seneza


text:
Rwanda | Akarere ka Kirehe katangije icyumweru cyo kurwanya ibiyobyabwenge
Kuva ku itariki ya 14 Gashyantare mu karere ka Kirehe mu ntara y’iburasirazuba hatangijwe icyumweru cyahariwe kurwanya ibiyobyabwenge birimo urumogi na Kanyanga. Nkuko ubuyobozi butandukanye More...
Barateganya gushyiraho uruganda rw isukari mu minsi itaha
Mu rugendo Minisitiri w’ubucuruzi n’inganda Francois Kanimba hamwe n’umunyamabanga uhoraho muri minisiteri y’ubuhinzi n’ubworozi kuri tariki ya 11 mutarama, 2012 bagiriye uruzinduko More...


text:
Mu bana bane bari mu kigero cy’imyaka yo kuba ku ntebe y’ishuri baganiriye n’Umusare.net duhuriye mu murenge wa Gitega mu Karere ka Nyarugenge, bari bafite imifuka mu ntoki bagenda batoraguriramo ibyuma bishaje bizwi ku izina ryo Gusyega bavuga ko baba bashakisha amafaranga yo kugura ibikoresho by’ishuri , umwe muri bo avuga ko asaguriraho umuryango we ugahaha ibyo kurya.
Bamwe muri aba bana bavuga ko baza muri aka kazi bavuge ku ishuri ariko ko bibabangamiri ariko ko nta kundi babigenza
Umukuru muribo wanze kwivuga amazina akeka ko yakurkiranwa doreko bemeye ko tuganira nyuma yo kunsaba kubagurira akantu yadutangarije ko impamvu yirirwa muri ibi aba ashaka amafaranga yo kumutunga.
Yagize ati “ navuye mu ishuri kubera ubukene bw’iwacu, najyaga ku ishuri nta bikoresho kuko iwacu ntabyo babashaga kungurira kuko rimwe na rimwe no kurya biratugora, nahisemo gushaka amafaranga ngo ndebe ko nabona ikintunga byaba na ngomba ngaha iwacu nka 500 bagahaha ibyo guteka.”
Yavuze ko iyo yagiye gusyega abona amafaranga ari hagati ya 500 na 1500 bitewe n’ingano y’ibyuma yatoye doreko ibyo byuma babigurisha 150 ku kilo.
Abandi bana barikumwe n’uyu bari mu kigero cy’imyaka hagati ya 5 na 12, bo bavuga ko baza gusyega nyuma y’amasomo mu rwego rwo gushaka amafaranga yo kubatunga no kugura bimwe mu bikoresho basabwa ku ishuri.
Bamwe mu bana b’aba babyeyi bavuga ko harimo n’ubukene ariko abenshi bahuriza ku kuba abana barabananiye ko abenshi usanga ababyeyi babo ntacyo bakivuga ngo bacyumve.
Abagura ibyuma n’aba bana bavuga ko akenshi abo bana bazana ibyuma baba baturuka mu miryango ikennye.
“ akenshi aba bana baba bavu mu miryango ikennye kuko ubona ko baba batarageza n’imyaka y’ubukure…., ikindi kandi ubona ko abenshi baza bavuye ku ishuri byumvikane ko baba bashakisha ubuzima”, Umwe mu bagurira ibyuma bishaje mu murenge wa Nyarugenge mu Biryogo
Aba ni bamwe mu bana batoragura ibyuma bishaje baganiriye n’umusare.net
Ibi ariko ubuyobozi ntibwemeza ko aba bana babiterwa n’ubukene gusa. Buvuga ko akenshi usanga aba bana baba barananiye imiryango.
HABARUGIRA Justin, umuyobozi ushinzwe imibereho myiza y’abaturage yavuze ko aba bana akenshi usanga barananiye imiryango yabo n’ubwo atahakana ko n’ubukene burimo ariko nanone avuga ko usanga bamwe barateshutse ku nshingano zo kurera neza.
Yagize ati “Abo bana koko barahari, gusa iyo muhuye utazi ibyabo barakubesha kandi akenshi baba barananiye imiryango yabo. Hari nk’abo usanga ababyeyi babo babashyira mu nama rusange basaba abo bana kuvuga icyo bashaka abana bakarya iminwa…, gusa nyine n’ubukene kuri bamwe burimo”
Yakomeje avuga ko gucunga aba bana bigoye ariko ko ubuyobozi bw’umurenge n’ubwa akarere muri rusange bwafashe ingamba zo guca ubu buzererezi harimo kuganiriza ababyeyi mu kagoroba k’ababyeyi no gufasha abo byagaragaye neza ko bakeneye ubufasha n’izindi muri rusange zijyanye n’imibereho myiza ariko anasaba ababyeyi kwita ku burere bw’abana babo.
Uyu muyobozi yavuze kandi ko akenshi usanga aba bana bava hanze y’umujyi wa Kigali, aho baza bacitse imiryango yabo.
Mu gitabo cy’amategeko ahana y’u Rwanda mu ingingo ya 227, iteganya ko umubyeyi cyangwa umwishingizi wirengagiza kubahiriza imwe mu nshingano ze nta mpamvu yumvikana ku buryo bizahaza ubuzima, umutekano, imibereho y’umwana we cyangwa uwo ashinzwe kurera ukiri muto, ureka umwana cyangwa uwo ashinzwe kurera akishora mu buzererezi, ahanishwa igifungo kuva ku mezi abiri (2) ariko kitageze ku mezi atandatu (6) n’ihazabu y’amafaranga y’u Rwanda kuva ku bihumbi ijana (100.000) kugeza kuri miliyoni imwe (1.000.000) cyangwa kimwe gusa muri ibyo bihano
Ikibazo cy’abana bo mu muhanda cyakunze kugarukwaho n’abayobozi banyuranye barimo na Perezida Paul Kagame, wavuze ko bitumvikana ndetse ko bitanakwiye ko umwana w’umunyarwanda aba mu muhanda, asaba inzego bireba gukemura iki kibazo bidatinze.